
MJESTO PREDGOVORA 


Svrha je ove knjižice da upozna što veći broj hrvatskih sinova 
i kćeri sa životom i radom o. fra Ante Antića. Stoga će i podaci 
o njegovu životu i radu biti prikazani bez strogoga kronološkog 
reda, kako bismo našega fra Antu doživjeli što bliže i neposrednije. 

Pokušat ćemo ispitati što je on ostvario u svom životu, da ga 
danas tako često spominjemo, da u njemu gledamo svoj uzor, da 
mu se obraćamo svojim molitvama, tvrdo uvjereni kako ćemo ga 
jednoga dana gledati na svojim oltarima. 

Kroz cijeli njegov svećenički život dolazili su k njemu ljudi 
svih staleža, različitih duhovnih smjerova i raznih uvjerenja. U ovo 
vrijeme trke, buke, žurbe, nemira i nesigurnosti, njegov je lik u 
našoj sredini ižarivao smirenost, spokojstvo, nadu, utjehu, sigurnost 
i radost. 

Stoga je fra Ante, dijete sunca i vedrine, siromašni brat sv. 
Franje, ponizni naš suputnik i sudionik u našim nastojanjima i 
trkama, uvijek spreman pomoći, utješiti, podignuti i ohrabriti — 
postao savjetnik mnogih duša i njihov pomoćnik na teškom i trno¬ 
vitom putu prema vječnosti. 

Bio je čovjek kojemu se željelo, moglo i moralo sve reći. Bio 
je čovjek koji nije izbjegavao dati savjet, pružiti pomoć, voditi i 
odgajati, a sve je to činio s nepatvorenom Kristovom ljubavi, sav 
uronjen u Krista i uvijek s Kristom. 

I na kraju ovog predgovora htjeli bismo reći još samo jedno: 
u svijetu bez ljubavi fra Ante je bio glasnik vječne ljubavi, njezin 
najvjerodostojniji tumač i nosilac. 







KRATKI ŽIVOTOPIS 


Fra Ante Antić rodio se 16. travnja 1893. u Prvić - Šepurini 
od oca Tome i majke Tade. Inače je njegova obitelj stanovala u 
Zatonu gdje je mali Ante pohađao osnovnu školu. Roditelji su mu 
bili siromašni i jedva su spajali kraj s krajem, jer su uz najmlađeg 
Antu imali još tri sina i pet kćeri. 

18. svibnja 1893. krstio ga je don Ante Šurija u Zatonu. 

1905. odlazi u Franjevačku gimnaziju u Sinju. 

17. rujna 1911. oblači franjevačko odijelo na Visovcu. 

17. rujna 1912. polaže jednostavne zavjete. 

1. studenoga 1915. polaže svečane redovničke zavjete u Makar¬ 
sko j. 

29. srpnja 1917. redio ga je za svećenika biskup J. Papafava u 
Šibeniku. 

5. kolovoza 1917. služio je svoju prvu sv. misu u Zatonu. 

Od 1917. do 1956. obavljao je službu magistra klerika u Makar¬ 
sko j, na Visovcu i u Zagrebu. 

4. ožujka 1965. umro je na glasu svetosti u Zagrebu 


DJETINJSTVO 

Kao da je posebna Božja pomoć bdjela nad tim djetetom, pa 
je još prije rođenja bilo posvećeno Bogu. 

Njegova majka u blagoslovljenom stanju putovala je s mužem 
u brodiću, kad ih je zahvatilo olujno nevrijeme i prijetilo im da se 
potope. Zažvali su sv. Antu i obećali su da će dijete, koje se imalo 
roditi, posvetiti Bogu, ako sretno prebrode oluju. Oluja se nakon 
zavjeta stišala, ali je majka stalno, pa i onda kada je ostala sama 
s devetero djece nakon muževijeve smrti, nosila u srcu taj zavjet 
učinjen Bogu. Razborita majka nije povjerila malom Anti svoga 
zavjeta, dok nije sam on, vraćajući se jednoga dana iz škole, izrazio 
svoju želju da bi htio biti »frator«. 

U djetinjstvu je bio kao i druga djeca — živ, spreman na 
svaku igru, želeći u svemu biti prvi, pobjednik. Ipak se u nečemu 
mali Ante razlikovao od druge djece. Uz igru volio je i povučen ost, 
razmišljanje i crkvu. Kod kuće bi gradio oltariće pred kojima je 
»govorio misu«. Svakog je dana u crkvi ministrirao župniku. Često 
bi mnogo ranije došao pred crkvu i tu bi, sav uronjen u molitvu, 
čekao župnika. Ondašnji njegovi drugovi u igri dobro se sjećaju, 
kako Antu nisi mogao nikada naći u društvu »zločestih ili razbi¬ 
jača«, ali tvrde da je volio kupanje, gnjuranje i utrke. U školi je 
među kolegama uvijek bio fin, uljudan, miran i povučen, ali i toliko 
živahan da je ponekad izvukao i koju batinu. Kao učenik prolazio 
je uvijek s vrlo gobrim ili odličnim uspjehom. Pomogao je kod 
kuće braći i sestrama rješavati školske zadatke a roditeljima u 
kućnim poslovima. 

Često je znao neopazice otići u crkvu i tamo klečati pred 
slikom Gospe od Zdravlja, netremice gledajući u njezin lik. 

Na prvi pogled ništa neobično, ali ipak posebno za sredinu u 
kojoj je živio. To su zapazili i zapamtili svi oni koji su u to vrijeme 
s njim bili i živjeli. 


SREDNJA ŠKOLA 


Odmah je na početku iskrsla neprilika. Zakasnio se upisati u 
gimnaziju pa je nastavio ići u pučku školu još jednu godinu u 
Zatonu. 

Zatim se, sasvim nepredviđeno, pojavila sušica. Sve se urotilo 
protiv njegova ulaska u Sjemenište. Poglavari su se kolebali, majka 
je gubila nadu. Mali Ante, tada već dvanaestogodišnji dječak, ute¬ 
kao se svojoj Gospi od Zdravlja, molio se i smireno čekao što hoće 
od njega Bog, uvijek spreman za svoj konačni i neopozivi »Neka 
bude!« 

I eto prvog čuda! Poglavari ga primaju usprkos njegovoj bolesti. 
»Ako i umre, neka umre među nama, jer je tako dobar« — pa¬ 
metno su oni računali. 

Sada je put otvoren i mali Ante odlazi u Sinj godine 1905. 
u Franjevačku gimnaziju. Nikada Ante nije zaboravio pod kakvim 
su ga okolnostima poglavari primil u Red te je to uvijek smatrao 
posebnim Božjim darom i pozivom na svetost. Uvijek se toga 
sjećao i bio iskreno zahvalan Bogu i Redu. 





Iz doba njegova gimnazijskog života kolege i sudrugovi sjećaju 
ga se kao. vrlo dobra i odlična đaka, uvijek čisto i uredno odjevena, 
uvijek ljubezna i skladna u ophođenju s njima, ali i sklona da 
brzo plane i po potrebi se i fizički obračuna. 

Jedna nam zgodica pokazuje kako je on imao »vruću dalmatin¬ 
sku krv« i kako je imao što »ukrotiti«. Za vrijeme jednog odmora 
jedan od njegovih kolega čuo ga je kako neprestano ponavlja neke 
čudne riječi »en tais nikais«. Bilo mu je to toliko smiješno da se 
prošetao ispred njega i ponovio smijući se te riječi. Ante je planuo 
i za čas mu prilijepio zaušnicu. Drugom zgodom jednom je kolegi 
uzeo knjigu iz ruke i kazao mu kako se čita i razmišlja jer nije 
bio zadovoljan kako od to čini. 

Svima je zapeo za oči svojim spontanim izljevima radosti u 
prirodi, svojom pobožnošću, a osobito svojom pobožnošću prema 
Gospi. 

U to vrijeme počinju njegovi česti susreti i razgovori s ispo¬ 
vjednikom i duhovnim vođom, njegova iskrena želja za savršenošću, 
njegova nastojanje da postane krotak, blag i ponizan. Iako je bio 
vrlo dobar i odličan đak, nije se tim razbacivao niti je to isticao 
pred drugima; uvijek je bio sklon da pomogne. Više od svih zna¬ 
nosti zanimala ga je najveća znanost — sveto živjeti vršeći volju 
Božju. 

Njegove se kolege sjećaju kako im je upravo on upao u oči 
svojim posebnim vladanjem kod crkvenih obreda koje je obavljao 
kao kadioničar na poseban način, duboko uronjen u svetost čina. 


NOVICIJAT 

Osamnaest mu je godina. Vrijeme je novicijata na Visovcu. 
I opet je počelo čudesno. 

Franjevački kandidati mijenjaju ime pri ulasku u Red. Magister 
o. Dane Klarić htio je nekome od kandidata dati ime Ante. Cedu¬ 
ljicu izvlači Ante Antić. Čudnovato — izvlači ime Ante. Ponovno 
izvlačenje i opet Ante; tako i treći i četvrti put. »Basta! — reče o. 
Dane — Sigurno je volja Božja da zadrži svoje ime.« 

A sada dolazi svakodnevni život sav prožet odricanjem, molit¬ 
vom, pripremanjem za sveti redovnički a kasnije i svećenički život. 

Kakve su se tajne događale u fra Antinoj duši u to vrijeme, 
to zna Bog i on, kao i njegov ispovjednik kojemu je potpuno iskren, 

O. fra Ante Antić (slika iz mlađih dana) 


pun želje da napreduje u duhovnom životu, pun čežnje da na sebi 
što potpunije ostvari ono što Bog od njega hoće. 

Savršeni posluh, traženje dozvole i za najmanje stvari, potpuno 
odricanje sebe, sabranost, šutnja, mir... Jedna nam zgodica govori 
o tome kako je ozbiljno shvatio posluh i odricanje. Neki mu subrat 
ponudi dvije šljive koje su pale sa stabla u samostanskom vrtu. 
Zahvalio se, ali ih nije uzeo jer su »ubrane bez dozvole«. Kako je 
to već tada bio istančan osjećaj za posluh i siromaštvo! 

Druga zgoda — izlet na Skrađinski Buk. Toliko mnoštvo vode 
što se slijeva, treperi i veličanstven pogled toliko zanesu fra Antu 
da on moli sav skrušen, ponizan, diveći se Božjoj moći. Taj zanos 

bio je toliko jak da su ga primijetili i drugi njegovi kolege. Drugovi 
su ga voljeli iako se toliko razlikovao od njih. Znali su da ga mogu 
uvijek naći u kutu crkve gdje pognute glave moli. Prema njima 
bio je blag, fin, uslužan, a oni su ga štedjeli jer je bio boležljiv. 
Ipak, u riječima mu nisu dali mira. »Što si se tako stisnuo; što se 
praviš svecem; što stalno moliš; što nisi kao i mi?« Ipak nije 
u tome bilo zavisti ili zlobe, nego više priznanja da je bolji od njih. 

Prvi zavjeti. S koliko ih je veselja i mira položio mladi Antić! 
Sada se konačno počinje ispunjavati očev zavjet koji je on tako 
brižno nosio u srcu. 

Nakon novicijata treba ići na filozofiju u Zaostrog. Oproštaj 
s Gospinim otokom bio mu je težak. Ipak smiren kao i uvijek odlazi 
kamo ga zove dužnost. 


FILOZOFIJA 


Pod sivim i kamenim okriljem Biokova nalazi se uz more sa¬ 
mostan u Zaostrogu. Tu počinje Antino upoznavanje sa svetim Oči¬ 
ma, posebno Duns Skotom, vođom franjevačke filozofsko-teološke 
škole. Uz to se još više rasplamsava njegova ljubav prema Bogu 
kao i njegovo stalno nastojanje oko kreposti. Posjet biskupa Carića 
i njegove gotovo »proročke« riječi kad je vidio fra Antu: »Una 
espressione ascetica — Asketski izgled« — osvjetljuju nam kako je 
on u to vrijeme izgledao, kako je djelovao svojom pojavom na 
druge. Biskup se posebno za nj zanimao, a kad je saznao da je 
boležljiv, stavio ga je na srce poglavarima jer »takvih nam najviše 
treba — svetaca«. 

Njega je zahvatila Milost i on joj se predaje; ništa ga više od 
svijeta ne zanima nego samo Bog i Njegova slava. Volio je duhovne 
razgovore. Kaže jedan njegov subrat (fra Karlo Nola): »On je već 
tada bio sav duhovan; posebno ga je zanimalo Sv. pismo; marljivo 
je proučavao povijest Božje objave; spoznao je da je najveća mu¬ 
drost upoznati i ljubiti Stvoritelja.« 

Sve su češći i još prisniji njegovi susreti s Gospodinom u sveto- 
hraništu; još je potpunije povlačenje od svega što nije Bog; još 
iskrenije predan je. Jedan od očevidaca kaže: »Taj je mladi redov¬ 
nik sav produhovljen.« 

I bolest je učinila svoje. Teško je podnosio česte vrućice, osku¬ 
dnu hranu, umor i teškoće svladavanja. U to vrijeme ne čuje se 
mnogo o njegovim vanjskim pokorama, ali su zato pokore duha 
to veće i to teže. 

Nema negativnih sudova o njemu. Svi su ga doživljavali kao 
boljega od sebe. Ipak, ponekad je bilo možda i predbacivanja, jer 
su ga starješine štedjele od poslova zbog bolesti. I takve žrtve idu 
u redovnički život, a njegov mio, pun ljubavi pogled, razoružao bi 
svakoga. On se i time koristio na sebi svojstven način — zahvaljivao 
je Bogu i poglavarima što su ga tako nevrijedna primili u Red, 
pojačavajući ljubav i poniznost spram subraće. 


BOGOSLOVIJA 


U Makarskoj od 1914 — 1918. godine. 

Ratne su godine; hrana je oskudna, a i ostaloga manjka. Samo 
se ono najnužnije može nabaviti. Bez razlike svi su gladovali. Pa 
ipak, usprkos bolesti, Bog je vodio i čuvao fra Antu da je mogao 
izdržati i napor studija, i muku gladovanja, sačuvati iskrenu jedno¬ 
stavnost, blagost i poniznost. Iako je bio dobar đak, profesori ga 
ne zapažaju; a kad nešto i želi reći, prekidaju ga i daju prednost 
drugome. U školskim priredbama i natjecanjima ne sudjeluje. Kad 
se govori o đacima, njega posebno ne ističu. 

Skriven miris — skriven plamen! On je sretan zbog toga; ostaje 
mu mnogo vremena da bude uz svetohranište (Jadrijević). Posjeti 
Presvetom sve su češći; prožet je Božanskom prisutnošću a središte 
njegova života postaje Euharistijski Krist. On je sve više uronjen 
u Boga, postaje tiši, nečujniji, skriveniji, poslušniji, ponizniji. Ne 
opravdava se, prašta, popušta i onda kada ima pravo i kad su drugi 
krivi. 


SVEĆENIČKI život 

29. VII 1917. g. — tada je imao 24 godine, primio je sveti sveće¬ 
nički red; tiho, bez mnogo buke jer to samostanska pravila i ne 
dozvoljavaju. Upravo je to i tražio, visoki, suhonjavi mladić, zahva¬ 
ćen i ponesen Milošću, hoteći biti sam s Bogom. 

Eto, očev zavjet je ispunjen, ali to nije najvažnije. Važno je da 
je Bog našao. Antu i Ante Njega. Od tog dana Njemu će on s pot¬ 
punim predanjem predavati čitav svoj život. I na kraju tog života 
neće biti ništa naravni je, nego Antine riječi koje je znao reći svojim 
brojnim pokornicima: »Želim da mjesto mene nađete Isusa.« 

Prva sveta misa ostala je u dubokom sjećanju onih koji su joj 
prisustvovali, a i danas su živi, kao nešto posebno, iako je bila kao 
i svaka druga mlada misa. Taj mladi svećenik nekako posebno pri¬ 
stupa oltaru, svaka riječ jasno se čuje i u njoj odzvanja čitavo nje¬ 
govo biće; on se doista predaje. Kad je došlo Podizanje, osjetilo se 
da se događa nešto, velika i sveta. I majka je sva sretna primila 
njegov blagoslov, isto tako i braća i sestre. Poslije se njihov veliki 
sin i brat nastanio neko vrijeme kod njih zbog bolesti. Jednako mio 
i jednostavan kao i ranije. Iako je bolest dosta uništila njegovo tije¬ 
lo, nije tražio nikakvih olakšica. Kad bi vidio da mu majka nekako 
hoće ugoditi, tješio bi je: »Ništa meni ne treba osim tvoga majčin¬ 
skog srca.« 

U jesen se vratio u Makarsku gdje je postavljen za pomoćnika 
magistru, o. Petru Grabiću. Nije mu bilo lako. Ta još je u bogoslo¬ 
viji bilo onih koji su ga poznavali prije ređenja, koji su s njime 
dijelili đačke brige i muku prvih redovničkih godina. 

Kako se ponašati, kako uskladiti ljubav i dužnost? Bilo je i 
zadirkivanja. Kolege su mu govorili: »Nemoj ni pomisliti da nam 
zapovijedaš« — ili — »Kako su to tebe postavili!?« — »Pusti ti me¬ 
ne na miru« i si. A on bi bio u neprilici, spuštena pogleda, smatra¬ 
jući se stvarno nevrijednim te velike i odgovorne dužnosti, ali u 
srcu čvrst da Gospodinu i u toj prilici kaže svoj »Fiat«. 

I tako dan za danom, kroz dvije godine, najprije u Makarskoj, 
a zatim kroz jednu godinu u Visovcu, te opet četiri godine u Makar¬ 
skoj kao pomoćnik magistra. On provodi život žrtve i podložnosti 
na položaju, koji nimalo ne godi njegovoj već svim poznatoj poniz¬ 
nosti. Njegov cilj je bio uvijek i svagdje izvršiti ono. što Bog od 
njega traži. 

Razumljivo je, da je tu istančanu dušu moralo boljeti kada ta 
Volja nije bila dovoljno poštivana, kad bi se izbjegavala ili joj se 
nemarno podlagalo. Boljeli su ga prijestupi klerika, slaba posluš¬ 
nost, nedovoljna poniznost, netočnost u obdržavanju pravila. Ali na¬ 
kon minule boli, zbog pogrešaka gojenaca, fra Antina duša postajala 
je sve blaža, s više razumijevanja i praštanja. On je rastao u kre¬ 

posti, vježbajući se na pogreškama drugih. Ne bi više planuo kad bi 
vidio prijestup; nije ni korio; postajao bi šutljiv, blag, milosrdan, 
ali su zato njegove opomene imale daleko veće utjecaj na đake. 

Koliko, je on nastojao da svoj duhovni život što više produbi, 
vidimo najbolje iz zapisaka njegovih duhovnih vježbi 1923. g. 

U svojoj 30. godini piše: »Ujutro se obnovi, dušo moja, i počni 
dan, kao da si sama na svijetu sa svojim Bogom. Nikad se ne upu¬ 
štaj u govore nadugo osam ako ne služe na korist bližnjemu i ne 
smjeraju na slavu Božju. Ne udovoljuj jeziku, pohlepi za hranom, 
naklonosti prema drugima. Tebi je živjeti sakriven u Bogu s Isu¬ 
som i Marijom. Prezirati se tako, da se podložiš bližnjemu i niže¬ 
mu, trpjeti »cum pače« kad si prezren, kad se do tebe ne drži ništa 
niti se računa na te. Veseliti se kad te preziru, omalovažavaju, 
grde.« 

Služba podmagistra mnogo mu je koristila. Ona je bila uvod u 
čitav njegov život, njegovu osnovu i jedinu službu — učitelja i 
vođe duhovnog života. 


MAGISTER 

To će ostati njegovo ime za sav život. Njegovi u Redu, kao i 
mnogobrojni njegovi pokornici, neće ga zvati drukčije čak i onda 
kad je oko 9 godina prije svoje smrti zbog bolesti morao napustiti 
tu službu. 

Kako su ga doživljavali njegovi učenici? Kakav je na njih 
utisak ostavila njegova ličnost i njegova duhovnost? 

Pustimo ih neka govore sami: fra Ivan, fra Karlo, fra Silvestar 
i toliki drugi. 

Nije bila rijetkost da fra Ante, njihov magister, obavi kakav 
posao mjesto nekoga od njih koji bi to zaboravio. Tako je znao po 
noći čistiti hodnike, prati prozore, brisati stakla, prati zahode, ure¬ 
đivati sobe. I nikada o tome ne bi nikome rekao ni riječi. Za njego¬ 
va djela poniznosti slučajno bi saznali kad bi se netko, od njih 
dignuo po noći. 

Njegova glavna briga bio je odgoj klerika u što potpunijem 
predan ju Bogu, poslušnosti prema poglavarima i poniznosti. Sam 
je u tome davao primjer. Nikad nije protuslovio poglavarima, nji¬ 
hovu riječ je uvijek pažljivo slušao, bez prigovaranja, iako pone- 

kad i ne bi imali pravo. Svojim klericima znao bi reći: »-Nikada se 
nemojte protiviti poglavarima.« Često je puta dolazio u priliku, da 
moli neke potrebštine za svoje đake. Ponekad je dobio, a nekad i 
nije. Tada bi opet milo i usrdno pitao poglavara, kao dijete. Nekad 
se znalo desiti, da i ne bi dobio ono što je tražio, ali on je ostajao* 
miran, čak i veseo, bez trunka ogorčenosti. Klericima bi tada rekao: 
»Ja sam pitao, ali poglavar kaže, da ne može udovoljiti.« Volja po¬ 
glavara bila je za nj autentični Božji glas; preko njih On je njemu 
govorio što od njega hoće. 

I njegovi đaci, a i njegovi kolege, smatrali su da je on jedini 
valjda bio stvarno siromašan. Nikad nije u sobi imao što suvišno: 
imao je stol, stolicu, policu za knjige, krevet. Kasnije, kad mu se 
nakupilo mnogo knjiga, koje je kao magister morao imati, uzeo je 
ormar bez stakala, koji su drugi upravo odbacili. Učenici su napra¬ 
vili još jednu policu od grubih, netesanih dasaka, koji nitko drugi 
i ne bi htio imati u sobi; toliko je bila nezgrapna i ružna. Mali 
Gospin kip, slika i križ upotpunjavali su cijeli taj siromašni nam¬ 
ještaj. Kad mu je jedan od njgovih đaka htio ostaviti korpu za 
smeće, ljepšu od njegove, nije je nikako, htio primiti, jer je nepri¬ 
kladna za nj. I kao da mu je i ono što ima u sobi peklo savijesL 
Jednog dana izbacio je policu za knjige i ostavio samo ormar, s obra¬ 
zloženjem da mu u nj ipak sve stane. Iako je po službi imao mno¬ 
go knjiga, nikada ni na jednu od njih kao ni na bilo koju stvar nije 
stavljao ono uobičajeno »Ad simplicem usum N. N.«, kako se ozna¬ 
čuju stvari kojima se služe u pojedinim redovima. Volio bi stvari 
posuđivati, a ne tražiti i imati. Tako je bio sigurniji da je stvarna 
siromašan. Od odijela bi uzimao ono što su drugi odbacili. Većina 
njegovih đaka sjeća ga se u izblijedjelom i pokrpanom habitu, a 
imao je dva takva — jedan gori od drugoga. Uporno je molio brata 
krojača, da mu siromašno rublje »malo okrpi, jer je još sasma do¬ 
bro za njega«. Nikada ga ne bi odbacivao, doJk mu ga netko na prije¬ 
varu ne bi izvukao. Kad bi ga napokon gotovo prisilili da promijeni 
habit, on kao da se nije znao snaći u drugome, a to, bi i drugi pri¬ 
mijetili. Jednom mu je neki đak donio malu kapelicu za Gospin kip, 
ali je nije hto primiti. Lijepo se zahvalio: »Odveć je lijepa pa mi 
ne dolikuje.« Stalno se služio u sobi razbijenim ogledalom, zarđalim 
nožićem, gotovo tupim škarama, otrcanim kovčegom. Bio je sasvim 
drukčiji kad se radilo o njegovim đacima. Za njih je htio sve naj¬ 
bolje, brinuo se da imaju sve što im treba. Često bi ih pitao da li im 
što manjka. Za slabije bi se brinuo da imaju dobru hranu. Osobita 
se žrtvovao, kad bi netko od njih bio bolestan. Sam bi dolazio prov¬ 
jeriti da li dotični ima sve što mu treba. Često bi preko dana svra¬ 

tio bolesniku i ponizno ga dvorio, molio s njime, upućivao ga kako 
će posvetiti bolest, druge je molio da ga pohađaju. Posebno je bdio 
uz umiruće često i sam blijed, slomljen bolešću i izmučen. 

Upadala je u oči njegova sve veća poniznost. Nikada o sebi 
nije govorio; nikada nije spominjao svojih rođaka, rodbine, rodnog 
kraja, iako ih je žarko volio. Neugodno bi mu bilo kada bi se za 
nj netko zainteresirao. To se osobito zapažalo kad mu je bio imen¬ 
dan. Njegovi su đaci jedva čekali taj dan. Uživali su u tome kako 
on jedva to podnosi, kako mu se na licu očituje neprijatnost, kako 
često sagiba glavu i udara rukom u prsa najviše onda kad su u 
njegovu čast padale zdravice, kada su mu čestitali ili ga hvalili. 

Ponizno je želio da mu se prigovori ako netko misli da on nešto 
krivo čini. Jednom mu je neki đak prigovorio na njegovo ponaša¬ 
nje. Svi su umuknuli. Osjećali su da su prevršili mjeru. Tim više 
što prigovor nije bio na mjestu. On je ostao miran i rekao da je to 
njegova najmanja mana, ali da on ima i mnogo većih — i nastavio 
je posao kao da nije ništa ni bilo. Izraz njegova lica pri tome bio je 
toliko smiren i ponizan da je to ostavljalo dublji trag od bilo koje 
propovijedi. Često je znao reći svojim klericima, kad bi ih blago ko¬ 
rio zbog neke njihove nepodobštine ili kršenja pravila: »Niste vi 
krivi za ovo; pogriješili ste, ali sam tome ja više kriv od vas; da 
sam bolji, i vi biste bili bolji. 

Svoje klerike ljubio je jednakom ljubavlju bez razlike — i one 
dobre i one koji su mu zadavali brige; ove posljednje nekako i više. 
Ta oni su mu davali prilike za još jaču poniznost, požrtvovnost, veće 
mrtvenje. Često im je znao reći: »Ne gledajte na vanjštinu; ona 
nije važna. U srcu ja vam želim ono što vam i Isus želi.« 

Nije nikada isticao svoje vlasti. Po službi je bio magister, a po 
praksi otac ili jedan od klerika. Na kartici je popisao sva imena 
povjerenih mu klerika, a iznad svih imena stavio je natpis: »Ovi 
đaci moraju postati alter Christus!« Kad je bio prisiljen da kara, 
onda se osjećalo kako je njemu teže nego onima kojih se to tiče. 
Nije bio površan ni popustljiv. Volja se Božja mora poštivati; Bogu 
se mora zadovoljiti za počinjene prijestupe. Krivac bi se našao u 
četiri zida nasuprot ocu magistru, a kasnije pokoru bi učinio otac 
magister sam. Njegovi ga se đaci sjećaju s ljubavlju i čvrstim uvje¬ 
renjem da se on već tada bio visoko uzdigao u duhovnom životu. 
Najviše bi ih impresionirao njegov pojedinačni interes za svakog 
pojedinca, za njegov duhovni život i napredak. Uvijek spreman slu¬ 
šati, poučavati i opominjati. Nikad mu nije bilo teško za jednu te 

istu stvar istom blagošću opominjati, moliti, savjetovati. Imao je 
povjerenja u njih, i to je svakoga obavezivalo na posluh i iskrenost. 

Jedan od njegovih bivših đaka, sjećajući se oca magistra, piše: 
»Kod nas bogoslova bilo je općenito mišljenje, da je naš otac ma- 
gisiter svet. Nije se to opažalo na prvi mah, iako bi svaki od nas 
kod dolaska u samostan čuo od drugih o njegovoj naročitoj pobo- 
žnosti, ali kada se s njime stupilo u intimniji, bliži kontakt, onda 
su se otvarale oči i tada bi on postajao vođa, duhovni savjetnik, 
siguran vodič prema svetosti. 


NA PUTOVIMA GOSPODNJIM 

Zavirimo malo u fra Antino duhovno proživi javan je u to vri¬ 
jeme, čitajući iz njegovih bilježaka! 

1926. godine: »Čuvat ću muk potpuni, strogi; obavljati nepresta¬ 
nu molitvu, trpjeti rado s Isusom na križu, provoditi život poniz¬ 
nosti i siromaštva, u Mariji k Isusu. 

S pomoću Božjom spoznao sam, da se neprestano imam vjež¬ 
bati u svetoj poniznosti. Da ustrajno dođem do savršenosti nužno 
je čuvati muk, nutarnju i vanjsku samoću, ne stavljati se nigdje 
gdje nije Volja Božja i nastojati doći do neprestane molitve i sabra¬ 
nosti. Veseliti se, jer sam ništa, a Bog sve ... Kajati se, jer sam odu¬ 
zeo ono što On ima najizvrsnije izvan sebe, tj. slavu, kada sam se 
hvalio, uzdizao, do sebe držao, tražio priznanje i čast. Bježi, preziri 
čast, štovanje i vlastitu slavu. 

Nikad se s pomoću Božjom neću opravdati ili odgovarati, ako 
mi se štogod predbaci, podmetne, prigovori, optuži ili slično. Isus 
mučaše na sve optužbe. O drugima neću govoriti nikada. Stvari ili 
govorkanja o drugome koja na me ne spadaju po dužnosti, ili me 
ne zove ljubav, neću slušati; izbjegavat ću ih i neću se u to ni naj¬ 
manje miješati 

U razgovoru nadvladaj onu napetost, naglost, želju da kažeš 
svoje mišljenje.« 

1927. godine: 

1. Starješine ću vazda ljubiti , gledati, cijeniti kao namjesnike 
Božje 

2. Nikada o njima neću govoriti ili predbacivati ili kritizirati 
njihove odredbe. 

3. Braću ću poštivati i gledati kao svece i kao anđele Božje. 

4. Uvijek ću se uz pomoć Božju i zaštitu Nebeske Majke pred 
Gospodinom ponizivati na svakom mjestu, položaju i službi, u svako 
doba. 

5. U svemu gledati Volju Božju ... 

Moja pokora — zajednički život, govoriti jedino ako sam pitan 
ili me zove dužnost, kloniti se svakog ljudskog općenja.« 

1929. godine: 

»Svoje račune uvijek imati uredne i čiste, držati se vazda pri¬ 
pravan za dolazak Gospodnji. Sve raditi i držati se kao da je zadnje. 
Svaki dan misli na sud. Svaki dan dva sata razmatranja, jedan sat 
duhovnog čitanja. Težiti moliti, pripravljati se za kontemplaciju. 

Svaku večer nasljedovat ću Gospodina u bičevanju kroz » Mise- 
rere«, 3 Zdravo Marije i »osculum terrae« ... 

Najpomljivije čuvati sv. čistoću duše, tijela, srca i pameti, da 
budem vazda čisti stan Presvetog Trojstva. 

S pomoću BI. Majke brižno ću svagdje čuvati, mrtviti nutarnja 
i vanjska sjetila, osobito oči i jezik. 

U napastima protiv svete čistoće odmah ću se uteći Presv. Srcu 
Isusovu i Majci, Ranama Gospodnjim, sv. Josipu i sv. odvjetnici¬ 
ma.« 

1930. godine: 

»Svakih nježnih riječi čuvat ću se, pa i na ispovijedi. 

Izbjegavat ću svaku sklonost, simpatiju prema svakome... 

Biti strog sa sobom, a spram drugih blag...« 


* 

I kao magister imao je on široki krug onih koji su tražili 
njegovo duhovno vodstvo. Ljudi raznih staleža i zanimanja dolazili 
k njemu na ispovijedi, po savjete, ili da se moli za njihove potrebe. 
On nije nikoga odbijao; često je znao sate i sate prosjediti u ispo- 
vjedaonici, zaboravljajući na doručak. Katkada bi se dogodilo da 
oko 11 sati dođe na »siromašni« doručak koji je bio hladan, a 
možda bi ga već i drugi pojeli. 

Sveta zaboravnost! Često je molio druge da ga podsjete na 
nešto što se ticalo svjetovnih stvari jer je mislio na važnije, 
duhovne. 

Četiri su osnovne pobožnosti koje je on sam prakticirao i dru¬ 
gima ih preporučivao: ljubav prema Bogu u Euharistiji, prema 
Propetome, Duhu Svetome i Mariji. 

Često su ga znali tražiti po samostanu i naći ga kako kleči, 
sav uronjen u molitvu, pred Presvetim. Sate i sate bi tako klečao, 
a oni se nisu usudili prekidati toga zanosa. Osobito je volio dijeliti 
sv. pričest. Tada bi se njegovo lice promijenilo, pogled postajao 
zanesen, izgled svetački. Bio je duboko svjestan da u rukama drži 
Onoga koji sve drži. Posebnom milinom izgovarao je riječi obreda 
i osjećalo se stvarno da je Bog tu prisutan. 

Kad bi đacima govorio, najradije im je govorio o Presv. Euha¬ 
ristiji. Svjetovao bi im da je što češće pohađaju. »Ugledajte se u 
sv. Hostiju jer je u njoj punina svake kreposti. Ako ti je krepost 
zemaljskog Isusova života daleko, Njegova krepost u Hostiji tako 
je blizu.« 

Tumačeći đacima kako se obavljaju pojedine ceremonije, po“ 
nekad bi opazio, da su nemirni ili razgovaraju. Nije ih korio ni 
opominjao. Samo bi pokazao prstom prema svetohraništu, i to je 
bilo dosta da se doživi Prisutnost. Toliko je bilo pobožnosti, klanja¬ 
nja i poniznosti u njegovu držanju. 

Dnevno je obavljao pobožnost križnog puta i živio, je stalno 
u sjeni Propetoga, tako da su mu se i male pogreške činile kao 
strašno zlo jer je za njih Isus trpio. Radi Njega on je primao poni¬ 
ženja s ravnodušnošću, ljubio poteškoće, mrtvio se u svemu. 

Posebno mjesto u njegovu srcu zauzimala je ljubav prema Ma¬ 
riji. Odrastao pod zaštitom Gospe od Zdravlja cijeli je život proveo 
pod okriljem njezinih svetišta. Providnost kao da ga je uvijek slala 
u samostan gdje je bila i Marijina crkva. Pred Marijom je bio 
dijete; od nje je sve tražio, svemu se nadao, molio i očekivao. Čast 
Marijina bila mu je prva. Posebnog poklona pred njezinim kipom 
na hodniku ne bi nikada izostavljao. U svim njegovim molitvama 
uvijek je prisutna Marija. Nju je preporučivao svojim pokornicima 
i onima koji su od njega tražili savjete u duhovnom životu. Svoje 
đake posebno je Mariji posvećivao. Sve što bi s njom započeo, 
nastavljao je u miru, siguran da će ona sve riješiti. Rado je o Mariji 
govorio i tada bi se toliko zanio da je to na sve prisutne ostavljalo 
posebni utisak. 

Nikada ni jednoga pisma ne bi završio da ne spomene Marije, 
da je ne postavi zaštitnicom i zagovornicom. 

Svjestan svoje ljudske nemoći i velike odgovornosti nalazio je 
savjet i mudrost kod Duha Svetoga. Velika poniznost i saznanje 
da bez Duha jakosti ništa nije moguće, učinila ga je poslušnim 
Duhu. Bio je svjestan da samo u Njemu može naći ono što njemu 
manjka. Poznavao je sve dobre i slabe strane povjerenih mu đaka, 
znao im je čitati u srcu, a oni su bili svjesni da je to bio dar Duha 
Svetoga. Bez Njegove pomoći ne bi ništa započinjao. Često je u 
ispovijedi preporučivao molitvu Duhu Svetome, gotovo svako pismo 
započinjao je riječima: »Milost Duha Svetoga neka te prosvjet¬ 
ljuje ...« Prije svake pouke počinjao bi molitvu »Veni Creator«, 
a na dan Duhova bio je kao ushićen, posebno pobožan, zanesen. 
Ljubav prema Duhu Svetom tumači i onaj njegov unutarnji dar, 
po kojemu je gledao u nutrinu duše i pogađao najtajnije misli 
i osjećaje povjerenih mu duša. 

Njegovi đaci još se sjećaju onoga dana kad je za vrijeme rata 
bila Makarska bombardirana. Tom zgodom srušen je i jedan zid 
fra Antine ćelije u kojoj je on boravio. Svaki drugi jako. bi se 
preplašio, reagirao zbunjeno i zaplašeno, ali kod njega od svega 
toga ništa. Sačuvao je duhovni mir u svim pogibeljima, poteško¬ 
ćama i neprilikama pa čak i onda kad je život bio u opasnosti. 

Nisu samo klerici bili oni na koje je on razdavao svoje srce. 
Oni su u njemu zauzimali sigurno najvažnije mjesto. Kad se svetac 
razdaje, on se razdaje posvuda jednako, bez mjere, jer se daje 
savršeno. 

Čim je postao svećenikom, odmah su fra Antu mnogi tražili 
za ispovijed iako tada nije imao pravo na to. Htjeli su da se upravo 
on moli kraj njihovih bolesnika, umirućih; vodili su mu djecu da 
ih blagoslovi. Bilo je nešto u njegovu nastupu i držanju što je ljude 
podsjećalo na Boga i vuklo ih njemu. Tako se nastavilo kroz cijeli 
njegov živo,t. U duhovnim vježbama ne znajući da govori o sebi, 
kaže: »Duše, koje žive životom razmišljanja i molitve i koje stoje 
uvijek u prisutnosti Božjoj, shvaćaju veličinu Božju i veličinu duša, 
i to ih onda potiče ne samo na sve veću ljubav prema Bogu nego 
ih potiče, da rade na dobro duša i da ih što više dovedu Bogu. 
U takvom ambijentu stiče se ’zelus animarum f , koji se sav žrtvuje 
za Boga i za duše«. 

Svojoj duhovnoj djeci znao je reći: »Ja ljubim tvoju dušu kao 
i svoju i tvoje duševne stvari gledam kao nešto svoga. Sve tvoje 
duševne potrebe povjeravam Isusu « 

MRTVENJE — UMIRANJE SVIJETU 


Već smo i ranije govorili o tome kako je za sebe uzimao stvari 
koje su drugi odbacili; kako je uvijek bio siromašan u odijelu i u 
stvarima kojima se služio. Mrtvenje je zahvatilo cijelo njegovo biće 
ne samo izvana nego još više iznutra. Uvijek je pomnjivo pazio 
kada će nešto reći, koliko će reći i na koji način. Klericima bi 
govorio: » Prije nego progovorimo , pogledajmo u svojoj duši prvo 
na Isusa i onda recimo onoliko i onako f kako bi Isus dopuštao da 
reknemo .« Najviše se bojao da ne bi suvišnom riječi ražalostio Isusa 
Na jednom mjestu u duhovnim vježbama piše: » Žrtvujem Ti svoj 
jezik velikodušno , da samo govorim onda kada budem upitan i iz 
dužnosti a i onda samo kratko.« Klericima je preporučivao muk 
a i sam nije nikada govorio za odmora, nego samo kad bi ga nešto 
pitali. Njegov je govor bio ili samo duhovan ili bi završavao, s du¬ 
hovnim stvarima. I najobičnije stvari znao je gledati duhovnim 
očima. Tako je nekom kleriku, kad je išao prati noge, rekao: »Misli 
na to kako je Isus učenicima prao noge i što je s time mislio.« 
Drugome je pak, kad je zalijevao posađeno cvijeće, savjetovao da 
misli na svoju dušu u kojoj je isto tako posađeno cvijeće kreposti 
te ga treba dobro zalijevati. 

Nikada nije razgledavao što se oko njega nalazi. Kad bi išao 
ulicom, oborio bi skromno i ponizno oči, uvijek sabran i svjestan 
Božje prisutnosti. Nije znao kako izgledaju ulice, pojedine kuće, 
ili kako je ukrašena pojedina crkva. U Makarskoj su dulje vremena 
gradili crkvu pokraj koje je on svaki dan prolazio, ali i kad je 
bila gotova, on nije znao kako izgleda. S osobama, bez obzira na 
spol, a još posebice prema ženama, bio je jako uljudan i uslužan, 
ali ih nije gledao u oči nego uvijek oborena pogleda. Bio je ravno¬ 
dušan prema hrani. On ju je uzimao kao olovku s kojom treba 
pisati, bez zainteresiranosti i požude. Nikada nije prigovarao hrani. 
Nikada nije birao bolji dio, nego bi uvijek uzeo ono što bi stavili 
preda nj. I kad je bio bolestan, nije bio izbirljiv i služio bi se 
dopunom hrane samo zato da uzdrži tijelo. Za vrijeme jela njegov 
se duh bavio duhovnim mislima i kad bi završio blagovanje, činilo 
se da je izvršio i tu dužnost, kao i svaku drugu. 

No, više od svih izvanjskih mrtvenja teška su i važna mrtvenja 
duha, razuma, volje i mašte, a to kao da je bilo njegovo posebno 
područje. Njegov razum bio je bistar i on je gledao sve kroz prizmu 
vjere, smatrao sebe nevrijednim i dostojnim prezira ljudi; ponizivao 

se i stvarno bio uvjeren da je nesposoban za bilo kakvo dobro bez 
Božje pomoći. Jedna zgodica jasno nam ocrtava njegovo mišljenje. 
Kada se među klericima govorilo nešto negativno o njemu, pa su 
mu to rekli, nije izgubio mira, nego je jednostavno rekao: »Bolje da 
se tako govori o meni, nego o nekome drugome.« Nikada se nije 
pravdao, bio nevin ili kriv. Nikada nije nikome protuslovio iako 
bi se dokazalo da je bio u pravu. 

O drugima je uvijek imao lijepo mišljenje. Nikada nije o niko¬ 
me dao slaba suda. Svoju je volju toliko podložio da je pitao 
za savjet ne samo iskusnije nego i mlađe od sebe. 

Taj mladi fratar postao je tako jednostavan, tako strpljiv, sav 
predan volji Božjoj; pun pouzdanja i vjere u Božju ljubav i Pro¬ 
vidnost. 


UZ BUKU TVORNICA 

Bogoslovi sele u Zagreb. Po cijelom samostanu u Makarskoj 
uzbuna, vika i trka; svaki se »pakuje« i sabire sve one sitnice koje 
mu čine samostan nekako njegovim pravim domom. Sprema se 
i fra Ante. On je, doduše, vrlo brzo gotov. Par otrcana i dotrajala 
rublja, najnužnije knjige, siromašni i otrcani kovčeg. Nekako je 
sjetan. Iako drugi ne slute, on zna da se nikada više neće vratiti 
u Makarsku, u kraj koji mu je toliko omilio, gdje je doživljavao 
svoje najmilije časove uz Presveto i Gospine oltare. I neugodno 
mu je da on siromašni, povučeni fra Ante, ide u veliki grad, u buku 
i nemir poslijeratnog života. Ipak, nije nemiran; zna svoju dužnost; 
on je magister gdje god došao, a duše su posvuda jednake; uvijek 
mnogo traže i mnogo trebaju. On je spreman da im se isto tako 
neštedimice preda. 

Dolaze već i novi profesori i jedan od njih, da ga nekako utješi, 
kaže mu :»Vratit ćete se vi opet ovdje.« 

Fra Ante malo popostane i kao proročanski zagleda se iznad 
njega: »Neću, sinko, nikada više.« Ovdje je opet došao do izražaja 
njegov posebni dar Duha Svetoga — čitanje budućnosti, pozna¬ 
vanje ljudskih duša, znanje onoga što se u njima zbiva. Svakoga 
drugog taj bi dar učinio nekako oholim, možda preuzetnim, ali što 
kažemo? Takav dar daje Bog samo onim dušama koje su sazrele 
u poniznosti i posvemašnjom poništenju samog sebe, svjesnima da 
je sve Bog i samo Bog. 

Nije nemiran. Doduše, teško mu je ostaviti dragi samostan, 
ali su njemu jednako dragi svi samostani i crkvice njegove franje¬ 
vačke provincije. Tim više što opet ide Majci, koja ga i u Zagrebu 
jednako čeka. 

I tako počinje novo razdoblje njegova života. On je već u zreloj 
muževnoj dobi (ima 53 g.). Do kraja života o. Ante nalazi se u sjeni 
zagrebačkih tvornica, u muku ispovjedaonice i blizini Presvetog 
Boga. 

Upravo tu, u Svetištu Majke Božje Lurdske, doći će do punog 
izražaja fra Antina ličnost. Osjetit će se da tu kuca srce koje će 
unijeti u tolika druga srca Božanski mir i glad za Bogom i službom 
za Njega. Tu on još kroz daljnjih deset godina ostaje magister 
klerika. Neslužbeni magister ostaje cijeli svoj život, za sve svoje 
bivše đake kao i za nove generacije koje uvijek dolaze k njemu. 


SVIMA SVE 

Mirne duše to se može reći za fra Antu. 

Kako je uspio svladavati sav ogromni posao oko bogoslova, 
pratiti svakoga od njih na njegovu duhovnom putu, a uz to ne 
zanemariti drugih vjernika koji su ga svaki dan sve više tražili 
i ne izostavljati svoje molitvene obaveze, nije shvatljivo ljudskim 
načinom. 

Evo kako neka osoba pripovijeda svoj susret s njime: »Nekako 
po njegovu dolasku u Zagreb brzo se pročulo o njemu. Jedan bi 
govorio drugome i red pred njegovom ispovjedaonicom svakim je 
danom bio sve veći. 

Mi studentice također smo čule za nj i dogovorile se: najbolje 
je da jedna pođe i izvidi kako se najlakše dođe do njega, a onda 
će i druge ići. Bio je zimski dan; rano se smrkava; hladno je i 
morala sam se žuriti kući, jer mi se majka plašila, ako me ne bi 
dugo bilo. Jednog dana nismo imali vježbe i uhvatila sam priliku, 
da odem do fra Ante. Čekala sam dvadesetak minuta, a fra Ante 
nema i nema. Već sam se mislila okrenuti i otići, kad upravo tada 
dolazi mi ususret jedan pognuti, gotovo potpuno sijedi redovnik, 
oborena pogleda, i pita da li ga netko traži. Njegov izgled me je 
razočarao; pomislila sam kako ljudi svašta pripovijedaju i bila 
iskreno ljuta što sam nas jela. Ali nije se moglo nikud. Odgovorila 
sam mu kratko i nabusito, da sam ga ja tražila, ali da ga više ne 
tražim, jer sam odviše vremena potrošila na čekanje. U glasu mi 

se osjećala ljutina i razočaranje; gotovo sam zaplakala. Tada je taj 
čovjek prvi put upro svoj prodorni pogled u me i rekao spokojno: 
’Oprostite, ja sam kriv; oprostite!’ Razoružao me je, ljutine je ne¬ 
stalo, ali je ostala tvrdoglavost da odem i da se više ne vratim. 
Ali ne, sasma jasnim i sigurnim glasom rekao mi je da ću ja opet 
doći i ostati. Dogovorili smo se za dan dolaska. Prva ispovijed bila 
je otkriće. Ostala sam zapanjena nad svim onim što mi je o meni 
samoj rekao, a što nitko drugi nije znao o meni. I od tada do kraja 
njegova života on je uvijek ostao moj duhovni vođa i savjetnik« 


SCRUTATOR CORDIUM 

Mnogi njegovi pokornici spoznali su taj fra Antin dar. Posje¬ 
dovao ga je još dok je bio magister u Makarskoj. Često se doga¬ 
đalo da je otkrio pojedinim bogoslovima njihove mane, namjere, 
napasti, pa su se oni začuđeno pitali, odakle mu to znanje. 

Dok je još bio u Makarskoj, pripovijedali su pojedini klerici 
kako im je znao u duhovnim razgovorima otkriti čitavu njihovu 
nutrinu. Svaki od njih bio je uvjeren da ih on bolje poznaje, 
nego oni sami sebe. Jedan od njegovih đaka kaže kako mu je 
o. magister talko otkrio njegovu nutrinu da se upravo plašio ići 
s njime, jer su takve spoznaje i na njega stavljale velike obaveze 
i potpunu promjenu života. Drugi đak kaže: »Kad god ja nešto 
učinim ili u duši proživljavam, o. magister to dozna; često sam 
pokušavao kradomice od njegova oka nešto napraviti, ali je on 
uvijek znao što je to bilo.« Neki klerik pripovijeda kako ga je 
mučila želja da shvati dušu o. magistra. Jednog dana sam mu je 
magister iznio tu njegovu želju i blago se pri tome smiješio. 
Drugi svećenik pripovijeda kako ga je jednom mučila velika poti- 
štenost, ali se to izvana nije moglo opaziti. Fra Ante ga je jasno 
pročitao. 

Nekoj je redovnici na ispovijedi iznio njezinu pogriješku koje 
se ona nije ni sjetila. Jednom drugom svećeniku otkrio je tajnu 
da ga poglavari ne razumiju, što ga je mnogo tištilo, ali mu je 
uz to odmah dao i savjet — neka se pokori volji Božjoj, sluša i 
ljubi svoje poglavare. Kod jedne redovnice nalazila se u njezinoj 
sobi neka suvišna slika. Iako fra Ante nije bio u tom samostanu 
i nije mogao za to čuti, ipak ju je na to potsjetio, a ponovio je 
to i drugi put nakon nekog vremena jer ga ona nije bila poslušala. 

Jedna iz Reda vanjskih sestara pripovijeda kako je često u 
pratnji poglavarice dolazila u samostan u Vrbanićevoj ulici. Dok 
bi poglavarica obavljala posao, ona bi čekala i svratila bi se fra 
Anti koji je rodom iz kraja gdje se i ona rodila. Cesto su je nakon 
toga zadirkivali i pitali, što je dobila od fra Ante. Jednog dana 
ona mu je to i kazala. Fra Ante joj otkri njezinu dušu sa svim 
manama, odlikama, težnjama i mislima koje ne bi nikome ni za 
živu glavu povjerila. 

Drugom zgodom poglavarica jednog reda bila je znatiželjna 
što su gotovo sve njezine sestre hitale k fra Anti i držale se 
njegovih savjeta, a ona sama nije imala o njemu prave predočbe. 
Došla je k njemu; dugo su razgovarali o Redu, o potrebama, o 
dnevnim stvarima. Ona se već spremila za odlazak, triumfirajući 
kako će ispripovijedati svojim sestrama da pretjeruju. Njoj, eto, 
nije ništa rekao ni pogodio; nije čak mogao ni znati kako je pro¬ 
vidan bio njihov razgovor. Ta što bi ona njega pitala za savjete, 
kad one imaju tako učena svećenika koji se o svemu brine i sve 
im vodi. Tada će fra Ante: »Kćerce, nešto bih ti rekao...« Točno 
ju je ocrtao; iznio sve njezine i najintimnije stvari o kojima nije 
ni ispovijedniku govorila. 

Jedan svećenik pripovijeda kako su ga spopale napasti, kako 
za njega nije Red. Nije o tome htio nikome govoriti ništa nego 
je naumio spremiti stvari i nestati iz samostana. Iste večeri, kad 
se s tom namjerom vratio iz grada, čekao ga je na hodniku fra 
Ante i pozvao ga u svoju sobu. Slijedio je razgovor u kojemu 
mu je fra Ante iznio sve njegovo proživi javan je, sumnje. Rekao 
mu da su to napasti i molio ga neka se ne prevari i ne popusti 
zlom duhu. Nije izišao i danas je uzoran svećenik po Srcu Božjem. 

Pripovijeda jedna majka — intelektualka, vrlo vrijedna i 
ugledna osoba: »“Pridružila sam se svojevremeno skupini djevo¬ 
jaka koje su željele biti redovnice u svijetu. Bilo mi je tada oko 
16 godina. I otišla sam fra Anti da mi bude duhovni vođa. U 
više navrata bila sam kod njega i iznijela mu ono što namje¬ 
ravam. Osupnuo me je i razočarao njegov odgovor: »Kćerce, ti 
ćeš se udati i rastati!« To je nemoguće; ja znam što hoću; brak 
mi ne pada ni na pamet; hoću biti redovnica. Ne privlači me 
zemaljsko — govorila sam i ujedno se kajala što sam uopće došla 
tome čovjeku. Mislila sam kako bi drugi svećenik sigurno bio 
oduševljen mojom odlukom i pomogao mi da je ostvarim. Nakon 
prve eksplozije bijesa i razočarenja zašutjela sam. Fra Ante je 
stajao ponizno, skrštenih ruku, pomalo žalosna izgleda i opet mi 

ponovio: »Kćerce, ja tu ništa ne mogu; tako, će biti.« I život je 
dalje tekao. Zaboravila sam na te njegove gotovo proročanske 
riječi. Javila sam se u tu zajednicu; bila nekoliko godina njezin 
član. I tada sam se udala iz prkosa, razočaranja, tuge, zbog 
postupaka koje sam doživjela. Ali nisam mogla izdržati u tome 
braku koji je za me bio još veće razočaranje i nerazumijevanje. 
I rastala sam se. Tek sam se tada sjetila njegovih riječi. Ali on 
ni tada nije prekidao kontakta sa mnom. Pisao mi je, slao druge 
k meni kad sam prestala dolaziti k njemu; nije gubio povjerenja 
i nade; molio za me, prikazivao sebe kao žrtvu. Mogla bih od 
tada nabrojiti mnogo čudesnih stvari koje su se od tada zbivale 
sa mnom, a ne mogu se protumačiti običnim ljudskim putovima. 
Vjerujem čvrsto da je Bog preko toga svetog redovnika djelovao 
i da samo njemu mogu zahvaliti čitav svoj religiozni obrat i 
razvitak.« 

Zvali su ga jednom u neku redovničku zajednicu da im održi 
duhovnu obnovu. U to su se vrijeme javile mnoge djevojke za 
tu zajednicu. On je došao među nje i svakoj pojedinoj rekao za 
koju misli da nije za Red. Bilo je plača, ljutnje, predbacivanja, 
molba. Kako je prorekao, potpuno se ispunilo. Jedna po jedna 
napuštale se Red, a bile su, po ljudsku govoreći, za redovništvo 
kao stvorene. 

Nije, međutim, potrebno tražiti tako očite i izvanredne slu¬ 
čajeve. Trebalo je vidjeti povjerenje njegovih pokornika u njegov 
sud, potpunu poslušnost kad bi on od njih nešto tražio, pa da se 
vidi i osjeti kako je tu djelovao Bog. 

Jedan od uglednih svećenika kaže da ga je osvijetlio kao s 
reflektorom; drugi da je kod njega vidio veliki smisao za prak¬ 
tičnost i da je vodio računa o snagama pojedinog čovjeka. 

Sve to, a moglo bi se još mnogo toga navesti, govori kako je 
fra Ante bio Božji čovjek kojemu je Bog otkrivao tajne, davao 
dio svoga znanja i svjetlosti da se time posluži u spašavanju duša, 
u vođenju njihova duhovnog života. 

Kako se on sam u svemu tome ponašao? Posve ponizno; još 
više svjestan da je to dar Očev. Nije nikad zanijekao dara koji 
mu je Gospodin dao. Kad bi se o tome povela riječ, mirno bi 
rekao: »Znam ja to, sinko; Bog mi to daje, a ti ako spoznaš da 
ti govorim istinu, dužan si je poslušati.« 

Što su darovi bili veći, njegova je poniznost postojala sve 
očitija i veća. 

PONIZNOST 


Mnogo toga moglo bi se reći o fra Antinoj poniznosti. 

Do sebe nije nikada ništa držao; sve je pripisivao Duhu 
Svetome i Njegovoj milosti. Nije se nikada ljutio ili osjećao uvri- 
đenim kad bi mu protuslovili ili kad ne bi uvažavali njegova 
savjeta. Često sam se čudila, kaže jedna njegova pokornica, kako 
je on uvijek drugoga puštao da iznosi svoje mišljenje, pa i onda 
kad je dotični očito imao krivo. Mnogo puta k njemu su dolazili 
pokornici, koji su se ispovijedali kod drugih ispovjednika, ali bi 
k njemu došli iz posebnih razloga. Njegova iskrena poniznost 
dolazila je tada posebno do izražaja. Uvijek bi dotičnu osobu 
upućivao da sve ono što joj on kaže, podloži volji svoga redovitog 
ispovjednika; da njega pita za dozvolu što smije učiniti i slično. 
Uvijek bi rekao, kako je taj i taj svećenik svet, daleko pametniji 
od njega, daleko mudriji, a sebe bi ponizivao. Nisu to bile samo 
riječi. To je on govorio iz sve duše i srca. 

O svome zdravlju govorio je liječniku na tako jednostavan 
način o najdelikatnijim pitanjima da je to bilo na pobudu. Nikome 
se nije htio zamjeriti. Tako je jednom, kad je bio bolestan, poslu¬ 
šao svakog liječnika koji mu je nešto savjetovao, iako su savjeti 
bili upravo oprečni. Imao je za to obrazloženje: Ne mogu odbiti 
kad su tako uslužni i dobri. 

Drugom opet zgodom čekao je na jednog liječnika cijelo 
prije podne i nije ga dočekao jer je dotični zaboravio na dogovor. 
Ni trunka razočaranja ni prigovaranja, nego samo opravdanje: 
»Sigurno je mnogo zauzet pa nije mogao* A bio je tada teže 
bolestan. 

Zanimljiv je stav njegove subraće prema njemu. Nema brata 
kojemu bi se on zamjerio. Nikada nije dao povoda da se netko 
na njega ljuti. Uvijek je davao prednost drugima, pa i mlađima 
od sebe. Jednom zgodom dvojica subraće razgovarala su pred 
njegovom sobom o svjetovnim stvarima. I on se upustio u raz¬ 
govor, ali s namjerom da im progovori o duhovnom: »Idemo, 
braćo moja, u crikvu da pozdravimo Gospu i Isusa!* Braća, iako 
mlađa od njega, nisu se dala prekidati, nego su smijući se rekla, 
neka on samo ide. Nije se naljutio nego je spustio glavu i otišao. 
Ostali su postiđeni, ali i dirnuti ponašanjem tako jednostavna i 
ponizna subrata. 

UVIJEK POSLUŠAN 


Skladna ličnost zna svoje mjesto i svoju ulogu. Takav je bio 
fra Ante. Svoje poglavare od srca je ljubio, visoko cijenio, smat¬ 
rao ih za Božje namjesnike i posve im se pokoravao. Najteže mu 
je bilo kad bi koji od njegovih poglavara zabranio da prima tolike 
posjete pokornika, jer ga je to jako umaralo. Onda bi se sav 
stužio i šutio; nagnuo glavu na stranu. Kad bi ga poglavar pitao, 
zašto to radi, on bi odgovorio: »Ne mogu ih otjerati; ja moram 
svakome dati ono što mi Bog za njih daje; ne mogu drugačije.* 
Ipak nikada nije prekršio poglavareve odredbe. 

I od svojih pokornika tražio je isti posluh. Češto je govorio: 
»Ja ti ne dam, sinko; ja ti ne dam, kćerce; ne smiješ tako raditi; 
ako tako uradiš, nisi više moje dijete.* To je izgovarao s toliko 
uvjerenja i vlasti. Njegov posluh išao je dotle da je ponekad 
izgledao i sitničav. Ništa ne bi jeo ni pio, što mu ne bi dozvolili. 
Za najmanju stvar pitao je poglavara. 

VRŠENJE DUŽNOSTI 

Postići skladnost između onoga što se mora i onoga što treba 
učiniti, veliko je umijeće. 

Najjasniji odaziv volji Božjoj jest vršenje dnevnih dužnosti. 
U tome je fra Ante bio osobito točan i vjeran. 

Pogledajmo njegov dnevni red! On je uključivao 2 sata raz¬ 
matranja, 1 sat duhovnog štiva, molenje cijelog r užari ja, križnog 
puta, brevijara, zatim službu magistra i neprekidnu službu vjer¬ 
nicima. Nikada nije ispuštao svoje redovničke i svećeničke duž¬ 
nosti pod isprikom da ga posao zove ili da mora raditi za bliž¬ 
njega. Ako je preko dana bio toliko zaokupljen ljudima, onda je 
ostajala noć. Nikada nije legao dok ne bi obavio sve svoje molit¬ 
vene dužnosti. I nikada ga nisi mogao vidjeti nestrpljiva, nemirna; 
još je tako mnogo onih koje treba savjetovati. Znao je da će sve 
obaviti i ništa propustiti. 

Imao je mnogo pokornika iz svih staleža i teško je bilo uvijek 
pogoditi pravu riječ, ali fra Ante je to znao. Prije svih dužnosti 
bila je jedna — dužnost prema Bogu. On nije smio biti zapostav¬ 
ljen; Njemu je pripadalo najčasnije mjesto u toku dana. S Njime 
je bio povezan sav njegov život, cijelo djelovanje. Ponekad je 
začudilo čovjeka kada bi on stao nabrajati što sve očekuje da 

njegov pokornik napravi. »Ma nemojte, oče Ante! Kad ćemo toliko 
izmoliti kraj tolikog posla.« Znali su mu neiki reći. Onda bi se 
zamislio, ali bi brzo našao rješenje: »Što god radite, radite u 
Božjoj prisutnosti i Njemu na slavu, onda je i rad molitva, a 
molitva rad.« 

Nije se zadovoljavao osrednjošću jer ona nije dostojna Boga. 
Od svojih pokornika tražio je da savršeno ispunjavaju dnevne 
dužnosti, da budu što bolji u svome zvanju, da stalno uče, polažu 
ispite i ističu se. Jedan student nije ga shvatio. Mislio je: kako 
on to od mene traži da se ističem, a ovamo mi govori da se 
moram predati Bogu. Nije razumio tajnu predanja — sve raditi 
savršeno za savršenog Boga. Bunio se i opirao: »Ta što ću se ja 
mučiti; meni je glavno da prođem; čim završim, bacit ću knjige.« 
Ali je fra Ante bio uporan. Rezultat? Student je s odličnim pola¬ 
gao sve ispite, a nakon završena studija položio je i doktorat 
nauka. Nikada to ne može zaboraviti fra Anti; uvijek ga spominje 
i sjeća se njegove upornosti koja je bila spasonosna i koja mu 
je otkrila kako zapravo treba ljubiti Boga. 

Nijedno zvanje nije mu bilo manje vrijedno; u svakome je 
gledao posebni poziv za pojedinu dušu. Za svako zvanje znao je 
naći vrhunaravno opravdanje i potstrek. 

Jednom bi liječniku rekao kako mora liječiti svoje bolesnike: 
»Oni su upućeni na vas; primite ih kao da primate Isusa; saslu¬ 
šajte ih pažljivo; dobro ih pogledajte i prepišite im ono što je 
najbolje za tu bolest. Mislite uvijek, da je Isus pred vama i ne 
daj, Bože, da u srcu što griješno pomislite, ako je pred vama 
osoba drugog spola — jer ono što radite, Isusu radite.« 

Od profesora je zahtijevao da uče istinu, da se dobro spre¬ 
maju za svaki sat i da misle kako su odgovorni Bogu za odgoj 
mladeži. Od malih službenika tražio je da s ljubavlju obavljaju 
svoj posao, od kućnih pomoćnica, da budu u obiteljima poslanici 
Krista, da strpljivo sve podnose i pokoravaju se poglavarima. Od 
majki je želio da budu doista majke, da se ne boje poroda ni 
brojne djece te da ih primaju kao posebni dar Božji. Od očeva 
je tražio da se brinu za obitelj. Neka njegova duhovna kći pripo¬ 
vijedala je kako je od nje uporno tražio da uredi svoj bračni 
život iako mu ona o tome nije nikada pričala. Kad je zaprijetila 
rastava braka, nastojao ju je svim silama spriječiti. 

Nikada nije ništa tražio što bi se kosilo s dužnosti, pa su 
njegove upute bile tako realne i zdrave a opet pune nadnaravne 
stvarnosti. 

SMISAO ZA STVARNOST 


Nekoliko zgodica osvijetlit će nam njegov izvanredni smisao 
za stvarnost. 

— Oče Ante, treba mi novaca za studij; ako ih ne dobijem, 
moram napustiti sve; ne mogu raditi i studirati. 

— Dobro, dobro! Za sve će se Bog pobrinuti. Idi ti samo i 
pomoli se u kapeli a ja ću pitati oca gvardijana. 

* 

U razgovoru je s jednim odvjetnikom koji mu je došao u 
pohode. Odjednom fra Ante usred razgovora kaže: »Hajde, izvadi 
hiljadarku! To je za jednu sirotu; doći će poslije podne« 

* 

Jedno je dijete stalno na cesti jer otac i majka rade i nema 
ga tko čuvati. Ali zato je tu fra Antina pokornica — i za čas je 
jedna umirovljena učiteljica postala ponovno aktivna u službi 
ljubavi. 

* 

U posjeti je jedan liječnik. Pregledava fra Antu i očito se 
trudi, da napravi sve najbolje. Fra Ante gleda i odjednom reče: 
»Poslat ću vam sutra jednu bolesnicu. Vi je ovako lijepo pregle¬ 
dajte i pomozite kako najbolje možete.« 

Drugi je dan poslao trojicu. 

* 

Slučajno se našao u posjeti jedan profesor. Potreban mu je 
savjet. Otac Ante strpljivo ga sluša, svjetuje, tumači, moli s 
njim, a onda će: »Sinko, bi li ti mogao poučavati jednog radni¬ 
ka? U večernjoj je školi. Treba mu to za kvalifikaciju.« 

I opet je odgovor bio »da« jer se nitko nije mogao oduprijeti 
njegovim molbama koje je tako. usrdno i djetinje izricao, sav 
ovisan o drugome i sav sretan kad bi za koje svoje »dijete« nešto 
isposlovao. 

Istim mirom i jednostavnošću on se brinuo što će ložiti zimi 
koja sirota, kako će proći na ispitu koja studentica, kako će se 
liječiti neki bolesnik, odakle će smoći novaca da pomogne neku 
brojnu obitelj. 

Začudilo je svakoga, s koliko poznavanja stvarnosti i prilika 
vani raspolaže taj jedinstveni redovnik koji se posljednjih desetak 
godina gotovo i nije micao iz svoje sobice, nego samo u crkvu 

ili u koji samostan te govornicu. Njegova su briga bili podjed¬ 
nako i pojedinici i cijele zajednice; on je znao što tko ima i nema; 
kako se kreću cijene u gradu; kako bi se moglo nekome pomoći 
i što mu je najnužnije. 

I pomagao je. Nije slao ljude od sebe samo s lijepim riječima 
i obećanjima. Nije od njih tražio da budu zahvalni njemu, nego 
Bogu koji se preko njega tako očinski brine za njih. 

Često su znali izrabljivati njegovu dobrotu i uzimati i ono 
što im i nije bilo potrebno. On ipak nikada nije izgubio vjere 
u čovjeka i nije ga smetalo ako su ga ponekad i varali. Znao je 
reći: »Ja dajem Bogu i nikada nisam prevaren!« 

Dirljiva je bila njegova briga za mlade brakove. Često se 
fra Ante pobrinuo za stan, za namještenje, da bi sve sredio što 
je bilo potrebno za neki brak. Kad bi ga molili da prisustvuje 
vjenčanju i svadbenoj gozbi, nakon obreda bi rekao: »Djeco, ja 
ću moliti za vas. Bolestan sam i samo bi vam bio na smetnju.« 

Kad i ne bi mogao sam pomoći, uvijek bi se sam ponudio 
da će pomoć zatražiti od drugih. Osjećao je kako je potrebnome 
teško tražiti tuđu pomoć. Nikada ga nije mogao smesti nijedan 
problem. Svaki je postajao lagan i rješavao se u tren oka, ako 
bi ga u svoje ruke uzeo fra Ante. 

Svima je, doista, bio sve. I brinuo se za sve: — da bude 
besplatno preveden članak s njemačkog, da neka studentica prođe 
na ispitu, da radnik ima besplatnu poduku, da dijete dobije mamu, 
da se otac obitelji izvuče iz materijalnih neprilika, da cijela 
obitelj ode preko ljeta na odmor, da đaci otiđu u inozemstvo i 
nauče strani jezik ... 


DUH MOLITVE 

Moliti uvijek i svagdje — to je bila glavna fra Antina osobina. 
Osim redovitih molitava, koje je po dužnosti morao obavljati, 
mnogo je molio za druge. Dirljive su njegove opomene kad bi 
netko došao nakon počinjena grijeha, kao i njegove utjehe: »Budi 
miran, sinko! Ja ću za te moliti!« »Izmolio sam danas za te sve 
tri krunice i križni put!« »Danas sam vas posebno prikazao Gos¬ 
podinu kao žrtvu!« »Molim, molim za vas svaki dan.« Nije se 
njegova molitva prekidala nikada. Ni onda kad je bio s nekim 
od subraće, ni onda kad je slušao ispovijedi ili davao savjete — 

onda je samo mijenjala oblik. Često si ga mogao vidjeti kako za 
vrijeme razgovora odjednom postaje osobito miran, pogleda uprta 
negdje preda se ili pognute glave, kao da razgovara s Osobom, 
kao da Je sluša, prima Njezina naređenja. Nikada nije govorio 
o tim svojim »zanesenjima« iako ih je svatko zapažao. Da bi Isus 
što više bio ljubljen, nije mu bilo teško provesti s jednom jedi¬ 
nom osobom cijelo nedjeljno prijepodne radi njezine duhovne 
obnove. Neka osoba sjeća se dobro takvih duhovnih obnova. Čim 
bi došla, on je bio sav sretan da se odazvala Milosti i da je 
spremna slušati glas Božji. Preko dana bi osvijetlio njezinu dušu 
božanskim zrakama i nije je puštao dok ne bi postala »od Savla 
Pavao«. Kad bi po završetku obnove odlazila od njega, lice mu 
se sjalo; bio je vedar, duhovno radostan i znao bi reći: »Kćeri 
moja, ti si meni danas bila na edifikaciju! Gledao sam kako 
Milost radi u tvojoj duši. Budi zahvalna Bogu!« 

Često se služio molitvama iz Obrednika. Njemu je molitva 
bila izlaz iz svake krize, iz svake nevolje. Kad su okolnosti bile 
teže, njegova je molitva bila još ustrajnija i pouzdanija. Znao je 
reći: »Molite se s pouzdanjem! Nemojte kloniti, Bog će pomoći! 
Imajte samo čvrstu vjeru.« 

Središnje mjesto u molitvenom životu bilo je određeno 2 a 
Mariju. Od nje je očekivao svaku pomoć; ona je bila izvor svih 
milosti, posrednica kod Boga, njegova Majka. Tu ljubav nastojao 
je ucijepiti u srca klerika kao magister, a isto tako i u srca svih 
onih koji su mu dolazili. »Molite krunicu!« — znao bi reći sva¬ 
kome i nikada to ne bi zaboravio. I pokore, koje je davao svojim 
pokornicima, bile su najčešće vezane uz Mariju: — krunica, lita¬ 
nije, nekoliko Zdravo Marija, stoga su ga u šali i prozvali »Otac 
Zdravomarija«. Jedna od pobožnosti koje je posebno isticao bila 
je primanje škapulara Majke Božje Karmelske. Jedva bi dočekao 
zgodu da održi prigodni govor o škapularu, sav radostan jer je 
više Marijine djece. Mariju je smatrao svojom posebnom 
zaštitnicom. 

Kad bi se sve smirilo, kad bi svi pokornici otišli, kad bi 
završio sve svoje dužnosti, nastavljao je moliti dugo u noć, naj¬ 
radije pred svetohraništem. Tu je nalazio za čim čezne duša... 
Bog sam zna što je u tim časovima govorio svome Stvoritelju! 

SLUŽBA LJUBAVI 


Jednom doći fra Anti, nije značilo biti primljen, saslušan, 
upozoren, savjetovan ili opomenut, i sve gotovo. Ne! Njegova se 
briga nastavljala bez obzira na to tko je to bio. To je neshvat¬ 
ljivo u naše vrijeme kad nitko za nikoga nema vremena. Kad bi 
ga bolje upoznali, njegovim pokornicima to je bilo prirodno. Za 
fra Antu je svaki čovjek, kojeg je susreo, bio poslat od Boga 
i on ga je tako i primao. A dolazili su mu sa svih strana, puni 
svakojakih, tako raznolikih želja i nadanja. 

U svojim razgovorima nije bio kratak, nikad nije pokazao da 
nema vremena, niti da mu je netko manje dobro došao od dru¬ 
goga. Pomno bi saslušao čovjeka, ispitivao ga u detalje, pa bilo 
to i bolno. Pomogao bi onako kako samo majka može pomagati 
svome djetetu, s mnogo ljubavi i poštovanja. Bilo je svakojakih 
molba: pitanje stana, hrane, studija, pomoći u učenju, u obitelj¬ 
skim sukobima, teškoće bolesti, nezaposlenosti, pomoći na sudu, 
kod advokata. Raznolika preblematika drugoga bi zbunila i obes¬ 
hrabrila, ali fra Ante je uvijek ostajao miran, pun pouzdanja u 
Boga i ljubavi spram čovjeka. Cim bi neko pitanje bilo izneseno, 
postajalo bi to odmah i »njegovo« pitanje, njegovo polje rada, 
njegov dar Ocu i njegova zahvala na povjerenju. Pokornici su 
imali neograničeno povjerenje. Bilo je to upravo dirljivo. Jedan 
liječnik, kojemu je fra Ante često slao svoje bolesnike, pripovijeda 
kako ga je uvijek ganulo i zapanjilo, s kolikim su povjerenjem 
bolesnici primali fra Antine preporuke i savjete; nisu se ustru¬ 
čavali reći svoje najintimnije stvari i tajne liječniku, a započi¬ 
njali su svoju »ispovijed« riječima: »Fra Ante mi je rekao da 
vam sve kažem.« Taj jedinstveni faktor imao je toliko utjecaja 
na ljudske duše da su se one bez ustručavanja povjeravale i bile 
spremne poslušati sve što bi im rekao. Takvim načinom on je 
obavio pola posla liječniku — pripravio je bolesnika da aktivno 
sam sudjeluje u liječenju. 

Osobito mu je ležalo na srcu da svak postigne što veću 
stručnost u svom zvanju. To je uporno isticao svojim pokornicima. 
Kršćanin mora biti u svemu prvi. Upravo je čudno kako je 
odriješito i bez trunka zabune govorio o visokim titulama, kako 
je sokolio svoje studente da ih postignu. Cesto je znao u raznim 
samostanima moliti poglavarice da pošalju svoje sestre na studije 
u inozemstvo, a sam je na sličan način poslao mnoge studente. 


30 


U njegovu društvu svaki se odjednom osjetio veoma važan; 
shvatio bi da je njegov život jedinstven i vrijedan, da ga treba 
ozbiljno iskoristiti. 

Taj jednostavni redovnik posjedovao je veliku inteligenciju 
i mudrost. Znao je da je čovjek slab, vrlo slab; da ga mogu 
slomiti kojekakve neprilike i da mu je u tim časovima presudna 
svaka riječ rečena iz ljubavi. Proživljavao je zajedno sa svom 
ljudskom djecom svu bijedu života na zemlji, sve opasnosti koje 
vrebaju na ugroženu dušu. 

Imao je fra Ante i teških, mučnih trenutaka koji su od njega 
tražili velik napor duha. Bilo bi to onda kad usprkos svih nasto¬ 
janja nije mogao pomoći. Onda bi se pitao sam ili bi upitao 
nekoga koji mu je bio bliži, da li je doista pomogao dotičnoj 
osobi i da li je sve poduzeo da to učini. Spomenuli bismo ovdje 
slučaj jednoga duševnog bolesnika koji je dolazio fra Anti jer 
ga drugi nisu primali. Fra Ante mu je usrdno pomagao, uvijek 
je dotični mogao doći, za njega je tražio liječničku pomoć, brinuo 
se za njegovo društvo, pratio svaki njegov korak, hrabrio njegovu 
ženu i vodio brigu o njegovu djetetu. Jednog dana dotičnog su 
našli mrtva u uredu. Koliko je tih dana fra Ante trpio, moglo 
se očito vidjeti na njegovu licu i držanju. Još se više pognuo, 
uronjen u neprestanu molitvu. A kad je susreo jednog pokornika, 
inače učena čovjeka, pitao ga je sav zabrinut: »Jesam li ja doista 
sve poduzeo za tu dušu?« A učinio je najviše što se uopće moglo 
učiniti. 

Kad je u jednoj obitelji umrla majka i djeca se našla sama 
okružena nizom poteškoća, njegova briga i skrb za tu malu zajed¬ 
nicu bila je upravo ganutljiva. Iako bolestan, dolazi na sprovod, 
posjećuje djecu, piše im pisma puna brige i ljubavi, tješi ih i moli 
za njih. On je valjda jedini osjećao koliko se toga skupilo u duši 
osjetljivih sirota i kako je malo trebalo pa da se »utope« u var- 
kama svijeta. 

Kad bi se netko od njegovih pokornika razbolio, on je odlazio, 
iako sam bolestan, po zimi, klizavu putu do te osobe, a na sva 
pitanja i prigovore odgovara: »Duše su tako jadne i tko zna u 
kakvoj je ona nevolji.« 

K njemu su dolazili toliki mladići i djevojke pred naj- 
odsudnije odluke u životu, uza nj su se osjećali smireno i kao 
kod kuće, s njime su rješavali sva svoja pitanja bez napetosti, 
puni pouzdanja da Bog govori preko svog sluge. 


31 



Neshvatljivo je kako je taj bolesni čovjek mogao izdržati i 
biti neprekidno u službi ljubavi, uvijek zauzet drugima i nikada 
sam sa sobom, a ipak tako čudesno uronjen u Boga, uvijek 
svjestan odgovornosti za svoju kao i za duše svoje braće. 

Ali briga za materijalnu stranu nije bila njegova glavna 
briga, iako je toga bilo toliko da bi ispunilo cijeli jedan život. 
Ne, preko materijalnog on je nalazio putove do duša, pomagao 
im da nađu ono što je jedino važno i preko vidljivog vodio ih 
je do nevidljivog, do stvarnosti života u Bogu i s Bogom. 


DUHOVNA AMBULANTA 

Mora se proći kroz more kušnji da bismo mogli shvatiti što 
znači imati u tjeskobama pomoć jednog duhovnika. Ima toliko 
najrazličitijih duhovnih stanja koja je na neki ljudski način 
gotovo nemoguće riješiti i gdje je potrebna upravo svetačka 
intuicija. Mirna i sigurna riječ ulijeva povjerenje, donosi mir, 
briše sumnje, diže dušu Bogu, njenom vječnom izvoru. 

Dolazili su fra Anti ljudi raznih staleža i sposobnosti, raznih 
sklonosti. Donosili su mu svoje želje, svoje nade, svoja stremljenja. 
Uvijek je njegov sud bio gotovo presudan, zaključan, pa radilo 
se o svećeniku koji se nije slagao s poglavarima, bilo da se 
radilo o odlasku u samostan ili o izboru između braka i staleža 
djevičanstva. Uvijek razborit, do sitničavosti uporon u ispitivanju 
što Bog hoće od neke osobe. Volja je Božja bila uvijek vrhovno 
mjerilo! Kakve li radosti, kad bi dotični spoznao i prigrilo ono 
što Bog traži od njega. Nikada nije žalio truda da satima ras¬ 
pravlja, upućuje, zajednički moli i traži put. A zatim bi pisao: 
»Bog mi je za vas dao milost, da vam kažem kako treba da 
uradite u onoj stvari.« 

K njemu su poglavari raznih redova slali svoj podmlađak. 
Bili su uvjereni: kad fra Ante uzme u svoje ruke nekoga, oni 
mogu biti mirni. Kad bi se možda pojavile neke suprotnosti 
interesa, onda bi sav žalostan znao reći: »Bog će nas kazniti, 
djeco! Molimo se i odvratimo Njegovu srdžbu!« Tim svojim 
svetačkim stavom bio je zato svima jednako bliz i drag. Kad bi 
se koja duša odlučila slijediti Gospodina na Njegovu trnovitom 
putu, fra Antinu veselju nije bilo kraja: trljao bi ruke, smiješio 

se, oči su mu se krijesile; odmah bi išao zahvaliti Bogu što se 
opet pokazala Njegova bezgranična moć i slava. 

Velik je broj onih koji su u fra Anti prvi put naišli na 
čovjeka u pravom smislu riječi, ali i na duhovnog vođu. Od 
jutra do mraka redale su se ljudske patnje i boli pred njegovim 
očima. More patnje! A koliko toga prolazi neposvećeno, nepriz¬ 
nato pred Bogom, propalo za vječnost! Posvetiti patnju, dati joj 
smisao i vrijednost, snagu koja osvaja nebo — to je on nastojao 
postići kod svih koji su mu dolazili. Trpjeti za Boga i u Bogu, 
dati smisao svoj oj, tuđoj patnji i učiniti je na taj način pokre¬ 
tačem povijesti! Bez trpljenja nema ništa — nema kršćanstva bez 
Krista ni kršćanina bez križa. 

Poučiti kućnu pomoćnicu kako će podnijeti svoju dobru, ali 
sitničavu gospodaricu, kako će se majka vladati prema zločestom 
dijetetu, kako će mlada duša naći svoj mir u samostanu, odakle 
će crpsti snagu ovaj radnik koji se mučno skrbi za svoju djecu, 
gdje će naći smisao osamljen student u tuđem gradu! Patnju 
pobijediti ljubavlju — to je bio cilj svih fra Antinih nastojanja. 

Križ je srediste svega. Na križu mora biti, ali iz ljubavi, 
raspet s Kristom. Njegov siromašni učenik, njegovo dijete, mno¬ 
štvo Njegove djece. Potpuno se predati Gospodinu, Mariji, biti 
žrtva ljubavi! 

Kako je divan sklad između onih posve stvarnih životnih 
pitanja i mističnog svijeta, u kojemu se krećemo, a zapravo malo 
marimo za to. A taj svijet postoji stvarnije od ovoga vidljivog. 
Upravo tu potresnu stvarnost fra Ante je znao približiti svojim 
pokornicima. Nije im više bila strana ni poniznost, ni pokora, 
ni dnevno umiranje; shvaćali bi što znači »Gorjeti od ljubavi i 
umirati od čežnje za nebom«. Sve je gubilo svoju gorčinu; sve 
se pretvaralo u milosni Božji poziv, povjerenje, predanost. 


DOBRI FRA ANTE 

Nitko se nije plašio doći redovniku koji je ulijevao povjerenje 
na prvi pogled. 

No, ne smijemo zaboraviti — fra Ante nije bio popustljiv 
i mekan kad se radilo o načelima, o vjeri, pokori, grijehu. Imao 
je mnogo razumijevanja za ljudske slabosti, znao je unutarnjom 
spoznajom procijeniti što se može, a što ne može učiniti; koliko 
netko stvarno želi biti Božji ili što nekoga muči. 

Dobrota je ujedno i čvrstoća i popuštanje; to je ljubav 
uzdignuta do djelovanja, kad se sve gleda u Božjem svjetlu. 
Nikada nije nikoga odbio, nikada rekao da nešto ne može ža nj 
učiniti. Njegova dobrota nije uništavala, nego uzdizala. Svakoga 
je osvajala njegova jednostavnost i isto držanje prema svima. 
Ništa mu nije značilo slavno ime, dobar položaj, velika plaća, 
ugled u društvu. Jedino mu je bilo važno — koliko tko želi 
služiti Bogu. 

Toliko je volio čovjeka da je upravo osjećao bol kad bi netko 
bio nesretan ili tražio sreću tamo gdje je ne može naći. Cesto je 
upozoravao sebi povjerene osobe da budu blage, ponizne, uvijek 
sklone praštanju i razumijevanju drugih. Neka mu je osoba govo¬ 
rila nešto protiv drugih, tužeći se na njihovu netaktičnost i grubost. 
Rekao joj je: »Kćerce, pazi, da ti budeš blaga! Nemoj uvijek 
suditi; ima ljudi koji jednostavno ne znaju drugačije.« Nikoga 
nije smatrao nedostojnim pažnje ili izgubljenim slučajem. Više 
se trudio i tražio one koji su možda manje obećavali, kao da je 
na neki način osjećao njihovu bijedu bolnije i teže. 

Kad se njegova djeca ne bi držala njegovih uputa, kad bi 
sagriješila, bio je istinski žalostan, pogođen u dno duše, a sretan 
tek onda kad bi ih doveo na pravi put, kad bi im opet mogao 
izreći riječi oproštenja. I koliko je puta znao reći: »-Budite mirni! 
Ja ću izmoliti pokoru za vas! Ne mislite na prošlost!« 

U sobici, gdje se posljednjih desetak godina odvijao njegov 
život, on je u duhu posjedovao cijeli svijet koji je htio osvojiti 
za Krista. Pokazivao je u toj siromašnoj sredini takvu radost, 
zadovoljstvo i mir! Davao je i davao, širokogrudno i bez prekida, 
zadovoljstvo i radost svima koji su ga susretali, a za sebe ništa 
nije tražio. 

Kada je jednom zamjenjivao gvardijana, dijelo je svima što 
je imao. Mnogima je to upalo u oči te su govorili: »Ako ovako 
nastavi, sve će ubrzo razdijeliti.« 

A kada su jednom neki provalnici došli u samostan, otišli 
su neobavljena posla. Zapanjila ih je dobrota i ljubav toga redov¬ 
nika koji ih je molio neka pobjegnu »jer će doći gvardijan i biti 
će zlo po vas«. 

Zašto smo ga nazvali dobrim? 

Zato jer je samo takav onaj koji se posve predaje Bogu, daje 
mu svoje mjesto, svoje tijelo da se njime služi. A upravo je 
takav bio fra Ante. Dao je čitava sebe Bogu i nije više živio on, 
nego Krist preko njega i u njemu. 

JA TE ODRJEŠUJEM 


Glavno polje fra Antina rada bila je ispovijedaonica. Tu je 
bio sakriven pogledima ljudi, daleko od svake svjetske buke, u 
prisutnosti pravoga, živoga Boga. Tu su se pred njim svakog 
dana izmijenjivali deseci ljudi, svih staleža, zanimanja, bogatih, 
siromašnih, učenih i neukih. Sve ih je k njemu dovodila želja da 
nađu! sVojj mir u pomirenju s Bogom. Niz godina prosjedio je 
u ispovijedaonici najljepše svoje vrijeme — vedra jutra i sutone, 
divne ljetne dane i sumrake. Zatvoren u maloj kućici a kasnije 
ispred priproste rešetke, nestajao je fra Ante da ustupi mjesto 
Nevidljivome. Tako se upravo i doživljavala ispovijed kod njega. 
Cim bi ušli u ispovijedaonicu, počeli bi doživljavati nešto veliko 
i sveto. Odjednom bi nestale sumnje i strahovanje. Ta ovaj je 
svećenik tako priprost, jednostavan, ponizan i blag. On kao da 
moli da mu se smilujemo i kažemo mu što nas tišti; ništa nije 
tako crno, a da ga Kristova krv ne bi oprala. Bog traži samo našu 
dobru volju i kajanje. Na početku bi malo zamuckivali, puni 
straha da se otkriju, zaplašeni svojim vlastitim osjećajem i spoz¬ 
najom grješnosti. Slijedilo bi tačno ispitivanje, u detaljima, kako 
grijeha, tako i svih nakana, sklonosti, povoda i prigoda. Sasma 
ozbiljno shvaća svoj poziv. On stvarno mnogo drži do ispovijedi; 
njega stvarno zanima moje stanje, on se nigdje ne žuri, on mi 
stvarno želi pomoći! — Tako su mislili pojedini pokornici kad bi 
se prvi put s njim sreli. Od tada oni su obično i kasnije dolazili, 
sretni što su se namjerili na ispovijeđnika koji ih razumije. 
Često bi prekinuo ispovijed i molio zajedno s pokornikom, naj¬ 
češće molitve Duhu Svetome i Majci Božjoj da mu pomognu, 
osobito kad se radilo o zamršenim slučajevima. Zatim bi slijedili 
savjeti, pouke, nagovori, od srca srcu. Bog je zvao dušu da mu 
se odazove i da Ga slijedi. Duša se odazivala! Ta što je drugo 
i mogla, kad je Bog poslao čovjeka kojemu se ne možeš odupri¬ 
jeti. Kao da je svaka strahota izgubila veličinu kod pokornika 
čim bi mu se povjerio i predao mu svoj teret. Ma kako griješnik 
bio velik, ta sluga Božji pronalazio je riječi praštanja, utjehe; 
sokolio je i podizao dušu i nije dopustio da je grijeh uništi. Kad 
bi počeo, nije više bilo zapreke; upravo je želio, da se što više 
otkriješ, dadeš se voditi, predati se Bogu. Vrlo često ostajali su 
zapanjeni kako im čita dušu, kako iznosi sve ono što ni sami 
ne bi željeli priznati; kako nabraja sve one sitne nagone, misli, 




skretanja, za koja nisu možda ni mislili da su tako važna, a ona 
su upravo uzrok zastoja, padanja i spoticanja. Osjećali su se 
razgolićani, ali ih to nije stavljalo u zabunu niti im bilo neugodno; 
naprotiv, bili su sretni da ih tako poznaje. Postajali su skromni 
1 ponizni, skloni dopustiti Milosti da djeluje, uvjereni da su 
naišli na Božjeg slugu i odabranika. 

Sama blagost! Ništa o. Antu nije moglo smesti: ni grijeh, ni 
skretanje, ni tolike sitne i krupne laži, padanja i rugoba grijeha. 
Bio je žalostan, ali na način koji je pokornike prisiljavao da se 
zamisle. Nije grdio, ali je bio čvrst, dosljedan i nepopustiv kad 
je u ime Božje zahtijevao da se nečega odreknu ili klonu. Blagost 
spojena s nepopustiljvosti djelovala je osobito čvrsto i nije se 
imalo kud — trebalo je prignuti glavu i pokajati se, svjestan 
krivnje pred Bogom. 

Riječi su mu uvijek bile priproste i jednostavne; nije u njima 
bilo nikakve govorničke vještine. Otac Ante i u ispovijedaonici 
brzo je govorio, kao da želi što jasnije i više reći, kao da se boji 
da pokornik ne izgubi strpljenje. Ipak, te naoko priproste riječi 
prodirale su do srca. 

I onda riječi odriješenja! Kako se osjećalo da je tu milost 
na djelu! I radost! Samo što ne bi čestitao pokorniku. Sv. ispo¬ 
vijedi nije nikada nikome odbio. Jednom je zbog toga dosta 
zakasnio na duhovnu obnovu koju je držao kod redovnica. Na 
polasku od kuće zaustavile su ga tri osobe da ih ispovijedi. 
Ispovijed je za nj bila stvarni susret duše s Gospodinom koji se 
daje, umire za dušu i kako bi on to mogao i smio odgoditi! Njemu 
nije bilo čudno kad bi se netko i po nekoliko puta na tjedan 
ispovijedao, ali je tražio da dotični to ozbiljno shvati. Koliko je 
cijenio ispovijed, svjedoči i to što se i sam dnevno ispovijedao, 
uvijek skrušena srca, postavljajući se na mjesto najgoreg grije- 
šnika koji izigrava Božju dobrotu i kojemu je uvijek ponovno 
potrebno praštan je. 

Nije zadavao velikih pokora. One su uvijek bile prilagođene 
mogućnostima dotične osobe. 

Nije nikakvo čudo da je rastao broj onih koji su kod o. Ante 
našli smirenje i drugima govorili o tome. Nitko nije mrmljao, 

što je morao čekati jer je bio svjestan da se tu doista nešto veliko 
događa. 

VOĐA DUŠA 


Duhovno je vodstvo najljepše što se može doživjeti u svijetu 
duha kad Bog obuzme dušu i ona mu se potpuno predaje, 
slušajući, mrtveći se, ljubeći ga bez kraja. Duhovno vodstvo jedna 
je od najtežih i najodgovornijih dužnosti svakog svećenika. O 
tome vodstvu često ovisi oblikovanje čovjeka, njegov život, vječno 
spasenje, odgovor milosti i Božjem pozivu. A upravo to područje 
bilo je Antićeva posebna zadaća i poslanje. 

Pravi duhovni vođa — kolika je to blagodat za čovjeka, a 
kolika je to odgovornost za svećenika! Ta svijest odgovornosti 
za povjerene duše toliko je bila prisutna kod o. Ante da je 
upravo ponekad bilo teško shvatiti s kolikom bi pomnjom sva¬ 
koga saslušao, koliko je nastojao da se što bolje upozna s 
njegovim životom i prilikama, sklonostima, napastima, prigodama; 
s kakvom je sigurnošću rješavao i najteža pitanja savjesti, sav¬ 
jetovao, bodrio, podizao, tješio, bez prestanka. »Bog te ljubi, 
dijete! Ne odupiri se Njegovoj milosti!« 

Pripovijeda neki svećenik kako mu je bilo teško priznati 
pred fra Antom prekršaj, ali kad ga je iznio, zanijele su ga riječi 
fra Ante: »Vidiš sada dobro, kolika je milost Božja u tvojoj duši; 
ona te savija, ne dopušta da lukava narav iziđe na površinu. 
Bog ti je tu slabost pripustio da budeš milostiv prema dušama 
koje će ti se povjeravati. Ne, to nije zloća, već slaboća.« 

Što je zapravo bila tipična »antićevska« duhovnost, da tako 
nazovemo put kojim je on vodio povjerene mu duše? 

Potpuna poniznost koja prelazi u savršenu jednostavnost. 

Čistoća od svakog pa i najmanjeg grijeha — nikada ne uvri¬ 
jediti Boga ni najmanjim svjesnim grijehom. 

Ljubav prema Bogu i braći ljudima, dobrota na svakom 
koraku. 

Svaka duša ima svoj posebni put i ne treba je stavljati u 
obrasce, zahtijevati neke ustaljene oblike, nego joj omogućiti 
stvarno darivanje i potpunu poslušnost Duha ljubavi i istine. 
Točnije, nijednoj duši nije o. Ante određivao neki već ustaljeni 
put, kako dosta često čine i vrlo ugledni ispovijeđnici. »Antićevski« 
duhovni put bio je — »svaku dušu dovesti Bogu onako kako to 
od nje traži Bog, i samo tako.« Jedino na taj način duša može 
naći svoj mir; ona je spremna prigrliti ono što je njoj namijenio 
Bog, i to samo njoj. 

Nije, dakle, čudo što su kod fra Ante nalazili svoj mir ljudi 
tako različitih, često puta i oprečnih smjerova. Svi su nalazili 
svoje mjesto, za svakoga je put bio drukčiji, a opet tako čudesno 
jednak: ljubav, dobrota, predan je, poniznost, jednostavnost. 

To je tipično za svece jer oni ne pripadaju jednom stoljeću 
ili nekoj skupini. Oni se predaju bezgraničnom i sveobuhvatnom 
Bogu i tako pripadaju svima. Svetost je samo jedna, ali bogata 
u oblicima. 

Profesor teologije piše o fra Antinu duhovnom vodstvu: 
»Jedna osobita značajka duhovnog vodstva oca Antića bila je 
brižljivo nastojanje, da duša sama upozna što od nje Bog traži, 
da pronađe zapreke Božjem pozivu. Postizao je to ponekad krat¬ 
kim, a ponekad vrlo dugim ispitivanjem. I čovjek se pod njego¬ 
vim ispitivanjem osjećao kao osvijetljen nadnaravnim reflekto¬ 
rima, te je sebi postajao jasniji nego ikada. Za duše komplicirane, 
spletene ili bolesne molio je, dao je za njih moliti. Tražio je 
savjete stručnjaka za sve ono što sam ne bi mogao ili znao 
riješiti, a ticalo se to posebnih prilika ili okolnosti. Bio je uvijek 
spreman, da prodiskutira s penitentom, da ga sasluša, te da po 
potrebi izmijeni i savjete, ali u jednom je bio nepopustljiv — 
u borbi prema grijehu. Bio je on velemajstor poznavanja onoga 
što sv. Ljudevit Grignion zove ’dno duše’. Kao malo tko od nas 
on je razumio i u ispovjedničkoj praksi mnogo o tome vodio 
računa, Augustinov tročlan ’gratia, natura, liberum arbitrium’. Bio 
je sav posvećen poslu, da se ’stijenj koji tinja ne ugasi, da se 
trska stučena ne prelomi’. Duše je poticao na vjernost milosti, 
na velikodušnost, herojstvo, kako je umio samo on — umilno 
i odlučno« (o. dr B. D.). 

Nije se otac Ante zaustavljao samo na tome da dušu ispita, 
potakne, odriješi od grijeha i uključi u svoje molitve nekako 
bezlično. Svaka je duša na poseban način bila uključena u 
njegove molitve, žrtve, pokornička odricanja i kajanja. Njegovi 
pokornici pripovijedaju kako bi ih iza ispovijedi najviše ganulo 
kad bi se prikrao do njih i govorio: »Ne boj se, dijete moje. Ja 
ću za tebe moliti, činiti pokoru, uzeti na sebe kazne koje si 
zaslužila. Ti samo budi vedra i zahvali Bogu jer te ljubi.« 

Savršeno je poznavao kakvi se ponori kriju u dušama, a ipak 
je imao bezgranično povjerenje u pokornike, u njihovu dobru 
volju i želju da služe Bogu. Na čovjeka je gledao očima Božjim, 
znajući »od kakva smo tijesta napravljeni i kakvo blago nosimo 
u krhkim posudama«. Zato je svaki pojedini posjet o. Antiću bio 

doživljaj koji se dugo pamtio. Svi su bili svjesni da ih nitko neće 
tako dobro shvatiti kao on, da se nitko neće tako zauzeti za njih 
da ostvare svoj životni cilj. 

Fra Anti su dolazili i oni koje drugi odbacuju kao »živčane, 
duševno bolesne, na rubu pameti«, kako je kazao neki student. 
On je i iz njih znao izvući ono zdravo u njima i ostvarivao 
divote u tim dušama. Mnogi od tih ljudi samo fra Anti mogu 
zahvaliti samosvladavanje u bolesti, smirenost, povjerenje u ljude. 
Dosta je bilo da im fra Ante nešto kaže, i oni bi poslušali, jer 
su osjećali da ih taj redovnik nastoji shvatiti, pomoći im, trpjeti 
zajedno s njima. 


EVO JAGANJAC BOŽJI 

S velikom ljubavi dijelio je o. Ante sv. pričest. Uvijek, u 
svako doba, znalo se da se kod fra Ante može pričestiti, bez 
obzira koliko je sati i ima li kakav drugi posao. Jednom sam, 
pripovijeda jedna osoba, došla dosta kasno prije podne. Nisam 
se ranije stigla pričestiti, ali nisam ni mislila da ga za to tražim. 
Međutim, on me je sam prvi upitao i, usprkos mojih odbijanja, 
dignuo se i podijelio mi sv. pričest. Nikad se nikoga drugog ne 
bih usudila pitati za to, ali fra Ante — bio je sama uslužnost. 

Kad bi u samostanu bila Prva pričest djece, on se tome danu 
mnogo veselio, iako bolestan, proživljavao je u duhu sve ono što 
se toga dana zbivalo u crkvi. Potanko bi ispitivao svakoga kako 
je bilo, iako je sigurno on najstvarnije bio prisutan u to vrijeme 
u crkvi. Zatim bi počeli posjeti majka i djece k njemu u njegovu 
bolesničku sobicu. »Blagoslovite mog Antu, Ivu, Jasnu!« A o. Ante 
bi blagoslivao, oborenih očiju, klanjanjući se Kristu u tim nevinim 
dušama, zahvaljujući mu za radost koju mu je Gospodin udijelio 
kad mu je dao da Ga stvarno osjeti u toj djeci. 

Kad bi onako star i nemoćan dolazio u crkvu, njegove bi oči 
najprije tražile svetohranište. Iako bi se jedva prignuo, osjećalo 
se da se upravo prostro pred nevidljivim Bogom, da Ga stvarno 
osjeća, klanja Mu se i zahvaljuje Mu. Svu svoju duhovnu djecu 
on je naučio da u Presvetom traže izlaz iz svih svojih sukoba, 
da svoj duhovni život usmjeruju prema Isusovoj prisutnosti među 
ljudima, da Ga uvedu u sav svoj život, u radionice, na predavačke 
stolove, u bolnice, svima koji pate ... 

MARIJA I DUHOVNI ŽIVOT 

Bez Marije nije fra Ante ništa počinjao. U mladosti ona je 
bila njegov uzor, voditeljica i pomoćnica. Što je bio stariji, to 
nježno poštivanje i divljenje pretvaralo se sve više u stalni i 
postojani plamen ljubavi i odanosti. Sticao je sve više uvjerenja 
da bez Marije nema spasenja, jer tko ljubi Mariju, ne može a da 
ne ljubi i Isusa. 

Vrlo je često svojoj duhovnoj djeci stavljao pred oči Marijin 
primjer — govorio bi im: »Ugledajte se u Mariju, što ona radi 
kad joj dolazi anđeo Gospodnji, da joj donese poruku s neba. Ne 
koleba; njezin Bog i Gospodar to hoće. On traži od nje i njezin 
,Fiat’ je izgovoren. Molite, djeco, krunicu dnevno; ako ne možete 
cijelu, a ono bar jednu desetku.« Najčešće je ispitivao kako tko 
ljubi Mariju, da li je zove u pogibeljima, da li joj se izruča s 
punim povjerenjem. Pobožnost prema Mariji bila mu je mjerilo 
napredovanja u duhovnom životu. Iz vlastitog je iskustva znao 
da onaj kojeg Marija uzme pod svoju zaštitu sigurnije i brže ide 
putovima kreposti. 

»Nemoj ništa poduzimati bez Marije! Njoj se potpuno izruči!« 
piše nekoj duhovnoj kćeri. 

Fra Ante sam odlučuje: » Prikazati se nebeskoj Majci kao 
najnevrijedniji, najprezreniji i najnedostojniji sluga, vrijedan sva¬ 
kog prezira, koji mora više, pripravnije, f summa diligentia’ umi¬ 
rati, ne biti, poništiti se pred svakim.« Zaključuje: » Dok budete 
slijedili Isusa i Mariju, vršeći savijesno sve dužnosti svoga zvanja, 
dok dragovoljno budete žrtvovali svoj život s Božanskim Učite¬ 
ljem Isusom za dobro vaše djece, za svetu Crkvu i našu dragu 
domovinu, duša će vaša napredovati na putu kreposti i sigurno 
ćete zaslužiti nebesku nagradu, koju će vam, prema riječima sv. 
Pavla, podijeliti pravedni sudac — Bog« 

DUHOVNI VOĐA REDOVNIČKIH ZAJEDNICA 


Teško je naći jezik kojim se može obraćati raznolikim lju¬ 
dima, a osobito zajednicama. Svaka od njih ima svoju tradiciju, 
svoje običaje i sklonosti, svoje posebne putove i namjere. Vrlo 
se često uvuče natjecanje, nadmetanje, nesnošljivost i omalova¬ 
žavanje. Svak je uvjeren da je jedino njegov put ispravan. Pa u 
jednom Redu koliko oprečnih mišljenja i protivuriječnosti. A ipak, 
sve to treba uskladiti. 

Kako prodoran i razuman mora biti onaj koji se odlučuje 
voditi zajednice ili pojedine ljude u njima, uskladiti neujedna¬ 
čenosti koje ponekad krnje ljubav. 

Svaku zajednicu, u koju je dolazio taj Božji čovjek, smatrao 
je posebno povjerenim blagom od Boga, osjećao posebnu odgo¬ 
vornost i dužnost da je što prisnije veže za uzrok i posljedicu 
njenog postojanja — za Boga. Svoju tešku službu smatrao je 
posebno odgovornom i osjetljivom. Nije bilo uvijek lako naći 
izlaz i zadovoljiti sve potrebe, uskladiti dnevne poteškoće i dati 
im pravi smisao i cilj. 

Mnoga pisma i poslanice upravljao je mnogobrojnoj duhovnoj 
djeci po svim Redovima. Nije pravio razlike među pojedinim 
Redovima; svima je usrdno pomagao, svjetovao ih, molio za njih, 
u svima je podjednako gledao samo Boga i službu Njemu. 

Evo kako piše jednom zatvorenom Redu: »Vaš je život pre¬ 
težno molitva, unutarnji rad oko jedinstva s Bogom, da bi došli 
do kontemplativnog života. Stoga vi morate u sebi, u svom samo¬ 
stanu, stvoriti takav život, takvu sredinu, takva raspoloženja, da 
u sebi imate dovoljno vatre, dovoljno svjetla, da vam ga ne treba 
cd drugoga posuđivati. Svagdanje razmatranje, duhovna čitanja 
i sveta šutnja, to su uvjeti, da se duh diže jako Bogu i s Njime 
opći ... Bog sve u svemu, Njega uvijek gledati, Njega svagdje 
tražiti i u Njemu živjeti ... Osobito čuvajte svetu redovničku 
sabranost i svetu redovničku šutnju, mirnu, vedru kontrolu nad 
samom sobom. Sve budite okrenute, kao željezo magnetu, Pre¬ 
svetom Oltarskam Sakramentu. Između vaše duše i vašeg srca 
i između presvete Euharistije neka bude uvijek sjećanje, ljubav, 
jedinstvo. Ljubite Mariju ...« 

Jednom drugom Redu, koji se bavi karitativnim radom i 
djelovanjem u svijetu, isto je tako davao duboke i prosvijetljene 
savjete, kako će urediti svoje djelovanje; brinuo bi se da u 

novčanoj krizi nađu pomoć. Zanimao se za njihov napredak iako 
nije bio njihov duhovnik, ali je mnogo redovnica iz toga Reda 
dolazilo na sav(jete k njemu. 

Takav je bio i prema milosrdnicama, i sestrama sv. Križa, 
pa karmelićankama, klarisama, sestrama Naše Gospe i tolikim 
drugima. 

Evo što o njemu piše sestra iz Družbe kćeri milosrđa: »U 
Zagrebu smo bile nepoznate, iako naša Družba još od 1919. g. 
postoji na Korčuli. Ipak, dok je ovdje rijetko tko za nas znao, 
znao je fra Ante Antić. Dolazio je u našu zajednicu još u Marti - 
ćevoj ulici, a kasnije nas je kao podstanarke kod milosrdnica 
isto posjećivao, a onda konačno i u našoj vlastitoj kući u Šesti¬ 
nama. Mnogo puta je znao žrtvovati po cijeli dan, da predvodi 
našu duhovnu obnovu, a osobito su bile zapažene duhovne vježbe, 
kolje bi on vodio. Naše starješinstvo imalo je u njega veliko pov¬ 
jerenje. Bile smo uvjerene, da prema nama ima posebne naklo¬ 
nosti i to radi toga, jer smo bile najsiromašnije i najmanje u 
Zagrebu. Njegova ga je duboka poniznost zadržavala tamo, gdje 
je na skrovit način mogao djelovati kao direktni posrednik između 
Boga i duša. Sijao je apostolskom revnošću svuda i svagdje. Ni 
prostor ni vrijeme nije ga zadržavalo. Sjeme je izvrsno birao 
prema vrsti zemlje, plodovi su bili zamjerni. Te plodove žanju 
i pabirče mnoge redovničke zajednice, u kojima žive duše, koje 
je on vodio.« 

Za redovnice malo tko ima vremena. Obično se drži da su 
ulaskom u Red prestala sva pitanja i očekuje se samo svlada¬ 
vanje, povlačenje, žrtva. Nitko, međutim, ne vidi da se na takvoj 
visini najlakše ostaje osrednji ili se pada ako se stalno ne radi 
oko usavršavanja. 

Pripovijeda jedna sestra, koja se umorna vraćala s posla i 
navratila do fra Ante, sva iscrpljena, izmučena nerazumijevanjem 
poglavarice više nego mučnim poslom: »Došla sam u takvom 
stanju do njega i požalila se kako ne mogu više. A otac me je 
primio, saslušao moje riječi, uputio mi par utjeha, punih ljubavi 
i otišla sam smirena, spremna na žrtvu do kraja.« 

Došla jedna poglavarica i pita fra Antu: »Zašto ste vi tako 
oštri prema nama poglavaricama?« On odgovara: »Zašto ste vi 
tako oštre prema svojim susestrama?« 

Nitko se ne bi našao uvrijeđen. Sestre su bile zahvalne, 
spadale su u najbolje fra Antine suradnice u djelima ljubavi 
prema bližnjemu. Ništa im nije bilo teško: oprati sobu starcu, 

platiti prenoćište, davati besplatne pouke, pohoditi bolesnu majku, 
odgajati djecu, odvesti staricu bolesnu do liječnika. Osjećale su 
da su pozvane na žrtvu! To nije bilo omalovažavanje, nego surad¬ 
nja, traženje da se sve ljubavi svijeta sliju u jednu — u ljubav 
prema Bogu i bližnjemu. Svim zajednicama, svim sestrama koje 
su bile pozvane na žrtvu za Boga i bližnjega, često je ponavljao 
kolika je njihova odgovornost ako ne odgovore svojoj uzvišenoj 
zadaći. Nekoliko tjedana prije smrti, kad ga je posjetio neki inte¬ 
lektualac, molio ga je da svojim savjetom bude na pomoć jednoj 
od najsiromašnijih redovničkih zajednica. 

Fra Ante, međutim, nije običavao rješavati pitanja na ljudski 
način. On je molio, žrtvovao se, trpio za svaki Red, za svaku mu 
povjerenu dušu. Kad bi bio svjestan da pojedina osoba nije za 
Red, nalazio je načina da je povede drugim putem da nađe svoj 
mir, da je osokoli i što više poveže s Bogom. 

Kao u duhu danas, nekoliko godina iza njegove smrti, gledamo 
ga kako hoda, pognut i sav uronjen u Boga, ulicama velegrada 
od jedne redovničke zajednice do druge da joj donese Božju 
poruku, svjetlo, da je uznese »na goru Gospodnju«. 


ZAPAŽANJA DUŠE KOJA JE BILA NJEGOVO 
DUHOVNO DIJETE 20 GODINA 


»Nakon što sam se is (njime srela, postao je mojim savjetnikom 
i pravim duhovnim vođom kroz čitavo vrijeme, sve do njegove 
smrti. I poslije smrti — jer kad god se nađem u nekoj muci, stisci, 
nerazumijevanju, neprilici, uvijek nastojim dozvati pred oči njegov 
lik, u duhu prisluškivati ono što bi mi on u takvoj prilici rekao. 
Za čudo, ako poslušam taj tihi glas što govori u dubini moje savi- 
jesti, sve bude dobro. Kroz sve godine njegova života u Zagrebu 
imao sam prilike da ga vidim u raznim situacijama i onda kad 
je oko njega bilo mnogo ljudi, i onda kad je bio sam, kad bi molio, 
obavljao dnevne dužnosti, bio bolestan, jeo ili se odmarao. Zapa¬ 
njilo me je to, da je taj čovjek bio tako svjestan darova, koje je od 
Boga primio, da je o njima znao govoriti tako jednostavno d poniz¬ 
no, da je bio tako svjestan svoje ljudske nemoći i da je tako volio 
ljude. Nikada, za sve ovo vrijeme nisam opazio da je taj čovjek 
izišao iz kolotečine’, da se na nekoga razljutio, da ga nije htio pri- 

miti ili saslušati, da je bio različit ili površan u svom ponašanju 
spram drugih. Zadivilo me je kako je on mogao jednostavno i lijepo 
razgovarati s visokim intelektualcima kao i s jednostavnim oso¬ 
bama. Kako je znao savjetovati u najzamršenijim situacijama, u 
kojima su drugi izmicali, ostavljali rješenje vremenu ili zaboravu. 
Nikada nije kapitulirao pred tuđim traženjima, niti se ustručavao 
da bilo koga preuzme na svoju duhovnu brigu. Jednaka ljubav 
spram svih! U njegovoj sobici svatko je osjećao, da je dobro došao. 
Sticao je dojam, da je fra Ante upravo njega i čekao, a svaki pro¬ 
blem bio je zahvaćen s mnogo pažnje i razumijevanja. Često su to 
doista bile beznačajne stvari. Jednom sam poveo razgovor o tome 
kako ljudi koješta traže od njega, ali me je začudio njegov odgo¬ 
vor, pun iskustva: ,Neki ljudi ne mogu drugačije’. Kako je on imao 
razumijevanja za ljude, koliko je tu bilo ljubavi. Stvarno, pred 
njim je čovjek osjećao svoju pravu vrijednost, svaka sitnica je po¬ 
primila veliko značenje i postajala je čin odluke za Boga ili protiv 
Njega. Ponekad bih se zapitao, kako on može izdržati sve to nepre¬ 
stano ,navaljivanje’ ljudi, kako može toliko toga zapamtiti u detalje, 
kako može biti uvijek nasmiješen i vedar, tako miran? Imao sam 
dojam da je uza sve to bio i svjestan kako ga ljudi promatraju, 
kako mjere svaku njegovu kretnju i riječ — a bio je tako nespretan! 
ali ga to nije smetalo. Znao je da sve što daje, nije njegovo, već 
Božje; i što je onda bio važan čovjek, ako je bio tako bijedan! 
Uvijek uronjen u Boga, pred prijestoljem Prisutnosti, uvijek u 
Njegovoj sjeni — kakav je drugačiji i mogao biti taj čovjek kad bi 
se našao sučelice braći ljudima. U više sam navrata opazio, kako se 
od kao udaljuje na mahove sa zemlje, kako razgovara s nekim. Ne¬ 
vidljivim i kako je njegovo lice sad ozbiljno, a sad nekako nasmi- 
ješeno i vedro. Nakon toga znao bi me ponekad iznenaditi: »Reći 
ću ti što sam za tebe primio od Gospodina!-« I nastavio bi govoriti 
najnaravnijim i najmirnijim glasom, a duša bi postajala uzbuđena, 
zahvalna Bogu što joj je dao takvog oca. Viđao me je u svim ras¬ 
položenjima. prkosna, žalosna, bolesna, očajna, ohola, ali se njegovo 
raspoloženje nije nikada zbog toga promijenilo. A znao sam se često 
s njime i ,svađati, izbjegavati njegove savjete, omaložavati njegove 
preporuke i odbacivati njegovo mišljenje; nikada nije bilo s nje¬ 
gove strane nikakve promjene. Uvijek samo razumijevanje, praš- 
tanje, ljubav, poniznost...« 

POSLJEDNJA BOLEST 


Posljednjih deset godina on je ozbiljnije poboljevao. Zadnje tri 
do četiri godine učestale su upale pluća, slabost srca, tromboze. Li¬ 
ječio se savijesno, učinio je sve što su mu liječnici savjetovali. Pi¬ 
tao je za svaku sitnicu. Na njegovu licu opažali su se izraziti tra¬ 
govi iscrpljenosti i umora. Pojačane su bile njegove molitve i pokore. 
Broj onih koji su kod njega tražili pomoć bio je sve veći, a po¬ 
teškoće su se isto tako gomilale. 

Kad je jedne noći imao jak srčani napad, njegovi poglavari su 
ga premjestili iz klauzure u otvorenu sobicu. To je još više olakšalo 
pristup k njemu. Koliko su se puta njegovi pokornici ušuljali u 
sobicu pazeći dobro da ih netko ne ugleda i spriječi u tome. Patru 
je, naime, trebalo mira i počinka. Pa ipak, kad je tko došao, on se 
nije namrštio, nije smatrao da mu oduzima odmor; bio je radostan 
da može predati nekome ljubav. Najteže mu je bilo kad bi mu po¬ 
glavar prigovorio, plašeći se za njegovo zdravlje. Tada bi se sav 
stisnuo, pognuo glavu, bez pravdanja i dokazivanja, a onda bi 
pogledao tako milo da bi i najtvrđe srce umekšao i rekao bi: 
»Što mogu! Ne mogu nikoga odbiti, moram predati ono što sam 
primio za tu i tu dušu.« Ipak bi se sa svom poniznošću i posluš¬ 
nošću pokorio poglavaru, moleći za oprošten je. I dalje je išlo po 
starom — pokornici, njegova duhovna djeca, dolazili su kriomice, 
ostajali bar kratko, samo da ga vide; kleknuli bi da prime blago¬ 
slov i otišli bi uvjereni da ih je svetac blagoslovio. Kako su bili 
djelotvorni ti njegovi blagoslovi — te neumorne ruke koje su se 
dizale samo zato da blagoslivaju. Dočekivao je svoju djecu s bla¬ 
goslovom a s njime ih je i ispratio. To nije bilo obično križanje. 
Njegov blagoslov bio je djelotvoran. Tek ćemo u vječnosti vidjeti 
što je on značio. Nije on uzalud govorio: »Dijete moje, želio bih 
da te ovaj blagoslov promijeni!« I u posljednjim danima svoga ži¬ 
vota, kad više nije mogao govoriti, blagoslivao je. Zadnji dan ni 
ruke nije mogao dignuti — drugi su mu je morali podržavati za 
blagoslov. 

Evo toga blagoslova: 

»Blagoslovio te Bog Otac, Bog Sin, Bog Duh Sveti! 

Bio pred tobom da te vodi, 

Bio za tobom da te štiti, 

Bio nad tobom da te brani... 

Ništa -ne uspio neprijatelj protiv tebe 
I sin ti bezakonja ne naudio... 

Taj blagoslov još i danas čujem u ušima, a još više u srcu — 
kažu mnogi od njegove duhovne djece. 

Prema posebnoj dozvoli sv. Oca (29. I 1965.) mogao je odslužiti 
sv. misu u svojoj sobici, jer zbog bolesti nije mogao služiti sv. mise 
puna dva mjeseca prije smrti. Kroz čitavo to vrijeme nosio mu je 
sv. pričest jedan od njegove subraće. Ispovijedao se i nadalje svaki 
dan. Primao pokornike, svoju djecu, nekoje možda i posljednji put 
u svome životu. Pa ipak, na njegovu licu nije bilo žalosti, tuge, 
neprihvaćanja. On, koji je toliko ljubio Euharistiju, koji je toliko 
cijenio žrtvu sv. mise, morao se odreći toga do kraja života. Oni 
koji su u to vrijeme dolazili k njemu nisu ni slutili koliko je to 
bilo mučeništvo za fra Antu. Prije podne on je bio nekako posebno 
sabran, uzeo bi Misal i u krevetu molio misne obrasce toga dana, 
sjedinjujući se stvarno sa žrtvovanim Kristom u žrtvi i predan ju 
vlastite osobe. 

Početkom veljače vidljivo je oslabio. Više nije mogao ni s 
kreveta. I dalje je, međutim, primao, tješio, sokolio, molio, praštao 
u ime Isusovo. 13. veljače pred svojim provincijalom, koji se u to 
vrijeme našao u Zagrebu, pred gvardijanom, subraćom, časnim ses¬ 
trama pa čak i pred momčićem s porte, učinio je javnu ispovijed, 
sve po redu, mirno i sabrano. Prisutni su ostali iznenađeni, zapla¬ 
kani ili suznih očiju, potajice brišući suze kojih nisu mogli zausta¬ 
viti. Ta kako i ne bi! Prisustvovali su ispovijedi sveca. A otac Ante 
okrenuo je glavu prema provincijalu i zamolio ga za odri jesenje i 
pokoru. Gvardijan mu je podijelio sv. pomazanje. Pomalo su se svi 
razišli a fra Ante je ostao sam u sobici da se moli i zahvaljuje 
Gospodinu na daru koji mu je tako obilato dao, na poniznosti koju 
je u njemu Gospodin ostvario na tako savršen način. 

Pripovijeda jedan njegov posjetilac, koji je došao da ga toga 
jutra obiđe jer je osjećao kako se njegov život svakog dana sve više 
gasi: »Sam me je pripravio na to, da će za koji čas primiti sv. 
pomazanje; molio me neka se ne uzbuđujem zbog toga, jer on još 
neće umrijeti; poslao me u crkvu, da se zahvalim Bogu na svim 
dobročinstvima, koje je od Njega primio i da se molim na njegovu 
nakanu. A onda kad sam slutio da je cijeli obred završen, ušuljao 
sam se u njegovu sobicu. Savršeno miran izraz lica, vedar i nasmi¬ 
ješen, sav uronjen u molitvu dočekao me je i kao da se ispričava, 
molio me je da sjednem, da ostanem malo kraj njega i da se ne 
plašim ničega. Nisam ni slutio tada, kako je veliki heroizam potre¬ 
ban za tako javnu ispovijed — kako velika ljubav i poniznost, da se 
sruše sve barikade i ostane tako otkriven i izložen pogledima 
sviju...« 

Život je tekao dalje. Prividna siva svakidašnjica s dnevnim po¬ 
boljšanjima i pogoršanjima, s gotovo dnevnim umiranjima, sakrila 
nam je pravu istinu pred očima. Nekako smo se bili navikli da ga 
gledamo sad boljeg, sad goreg zdravlja, i nismo bili svjesni kako 
se on stvarno svakog dana pomalo gasi — kaže jedan njegov subrat. 

Dnevno umiranje i sve prisniji dodiri s Bogom oplemenjivali 
su sve više njegove ionako plemenite crte lica. Kao da je posve 
nestao on, a ostao samo milosrdni Isus koji je dočekivao svakog 
pojedinca. Šutnja i muk nad svim preživljavanjima prekidala bi se 
povremeno kad nije mogao prikriti svoje patnje, kad je morao 
tražiti sitne usluge. Polako, ali sigurno, primicao se vrhuncu Kal¬ 
varije, uvijek zabrinut da li je doista neprekidno davao sve od 
sebe da pomogne bližnjima. 


HVALA TI. ISUSE 


Nekoliko dana prije nego je primio bolesničko pomazanje po¬ 
sjetio ga je jedan subrat koji se spremao u Sv. zemlju. Vidio je da 
se nalazi u vrlo teškom stanju, pa se htio brzo oprostiti i udaljiti. 
Fra Ante ga zaustavi: »Čujem da idete u Sv. zemlju. Molim vas, 
sjetite se mene na svetim mjestima. Osobito, osobito, kad dođete 
do stupa bičevanja, poljubite ga za mene i recite: Hvala Ti, Isuse, 
i za fra Antu što si takve muke podnio. I onda kad dođete do ka¬ 
mena sv. Groba, poljubite ga i za mene i recite: Isuse, daj fra Anti 
da sveto umre. A osobito kad dođete u dvoranu Posljednje večere, 
recite: Isuse, Isuse, hvala Ti, što si fra Anti dao milost, da bude 
Tvoj svećenik.« To je izgovorio pun zanosa, mladenački, bez naj¬ 
manjeg umora, iako je čas ranije vrlo slabo izgledao. 


USUSRET VJEČNOSTI 

Bilo je sve teže i teže. Mnogo je patio, ali su njegove patnje 
imale smisao. Koliki su upravo milosno živjeli od te njegove patnje! 
Onaj svećenik koji je već naumio sve ostaviti i otići; ona redovnica 
kojoj je svega bilo dosta; onaj liječnik koji je jedva podnosio mno¬ 
gobrojne terete; mnoštvo duša koje su živjele samo zato jer ih je 
njegova patnja spašavala da se ne utope u moru oko njih. U tim 
najgorčim časovima, kad je svoj kalež ispijao do dna iako okružen 
s mnogima, on je zapravo bio sam — sam s Bogom. 

U te zadnje dane proširila se vijest o njegovu sve gorem zdrav¬ 
stvenom stanju. Posjete su učestale više nego ikada. Jedan za dru¬ 
gim dolazili su ljudi, žene, mladići, djevojke, subraća — svi su 
tražili njegovu pomoć, zagovor, molitvu. O tome najbolje svjedoče 
oni stalni zazivi: Fra Ante, ne zaboravite Ivana, sjetite se Petra, 
molite za ovu ili onu obitelj, nemojte nas zaboraviti, blagoslovite 
nas makar još jednom ovdje na zemlji. 

On je posljednjim snagama dijelio blagoslov, umorno podižući 
svoju desnicu. Kad više nije mogao izustiti riječi blagoslova, usta 
su šaputaia, a umornu ruku pridržavao je o. gvardijan, fra Silvestar 
ili bilo koji od subraće. I tako do zadnjeg daha! 

Bilo je u predvečerje kad će taj pravednik konačno predati 
dušu svome Bogu. Evo što pripovijedaju neki od njegove subraće: 
»Prisustvovali smo njegovoj posljednjoj agoniji. Na mahove je bio 
pri svijesti, ali velika vrućica gotovo ga je posve onesposobila. Ipak, 
on je s vremena na vrijeme otvarao oči, iz kojih je izbijao isti sjaj, 
ljubav i razumijevanje, kao i patnja što odlazi od svoje djece — 
ali i nada, da ih nikada neće ostaviti. Jer znao je reći svojoj duhov¬ 
noj djeci: ,,I u nebu ću vam biti otac.” I tako sat po sat. Kako je 
brzo odmicalo vrijeme, a kako se polagano vuklo... Brzo, jer smo 
osjećali, da će nas skoro ostaviti on koji je tako autentično ižarivao 
Božju ljubav među nama — polagano, jer smo i mi s njime umi¬ 
rali, trpjeli u nijemoj patnji, svijesni, da svoje smrtne muke podnosi 
i za nas, našu provinciju, svu svoju subraću.-« 

Pripovijeda osoba koja je bila kod njegove smrti: »Tog jutra, 
kad je umro,, došao sam k njemu rano, jer sam morao otići na 
svoju redovnu dužnost. Teško je disao, povremeno tonuo u nesvjes¬ 
ticu i mislio sam da ne čuje ono o čemu su razgovarali — prisutni 
župnik i sestra njegovateljica. Poveo se razgovor o tome, kako 
će on sigurno istog dana umrijeti i svi će htjeti imati neku sitnicu 
za uspomenu. Jedan od prisutnih je spomenuo, kako te sitnice ne 
znače ništa, već kako treba moliti Gospodina, da fra Ante bude 
uvijek uz nas. Odjednom je otvorio oči, blago se nasmiješio i stis¬ 
nuo dotičnome ruku. Taj stisak ruke, te nasmiješene oči u patnji, 
dozvale su mi u pamet kako doista nije ništa važno osim Boga i 
službe Njemu.« 

Tokom jutra stanje se sve više pogoršavalo, ponovo je došao 
liječnik. Kada je vidio da je disanje jako otežano, pošao je po aspi- 
rator. Pustimo ga neka sam pripovijeda: »Vratio sam se fra Anti 
dvadesetak minuta prije nego će umrijeti. Pokušao sam mu olakšati 
disanje i ponovo se spremio, da se vratim na dužnost, na kojoj me 
je kroz to vrijeme zamjenjivao kolega. I upravo kad sam htio poći, 

nije mi se nekako dalo otići. Ipak, mislio sam, može ta agonija po¬ 
trajati i nekoliko sati, i ja ću se vratiti na vrijeme. U tom trenu 
pogledao sam ga. Boja lica brzo se mijenjala, disanje postalo još 
neravnomjerni je i konačno posve prestalo. Sakupljena braća mo¬ 
lila su molitve za umiruće, na svim licima izražavala se duboka 
sabranost, predanje u Božje ruke i prihvaćanje svega što Bog traži. 
Bilo je to 4. III 1965. u 12 sati i 30 minuta. Sjetio sam se tada pro¬ 
ročanskih fra Antinih riječi prije nekoliko godina: »Bit ćete pri¬ 
sutni kod moje smrti!« 

Spontano sam kleknuo pred tim mrtvim tijelom velikog čovje¬ 
ka, na čijem licu nije bilo ni traga agonije, već smiren i vedar 
izraz; poljubio sam ruku, koja je dijelila samo blagoslov. Još jed¬ 
nom zaokružio sam pogledom po toj siromašnoj sobici, nastojeći da 
utisnem u pamet sve detalje koji su bili niz godina okvir te izvan¬ 
redne duše — sobicu toliko siromašnu, a tako bogatu. Tek kad je 
umro, zapazio sam kako je zapravo jadan bio taj kutak, u kojemu 
je bio tako raznolik i već odbačen namještaj, bez i malo dopadanja 
— pa ipak to se nije osjećalo dok je fra Ante bio živ, jer je tu 
živio duh koji je ispunjao svaku prazninu i prekrivao svaku gru¬ 
bost i neudobnost.« 



Sprovodu o. Antića prisustvovalo je nekoliko biskupa, stotine svećenika 
i mnoštvo vjernika 

POSLIJE SMRTI 


Bio je vedar, još zimski dan, sve je bilo tiho i smireno. Oko 
bolesničke sobe, gdje je upravo predao svoju dušu svome Stvorite¬ 
lju fra Ante, vladao je pobožni muk. I brzo, vrlo brzo se pročulo 
da je umro. Počeli su sa svih strana pristizati ljudi, žene, djeca, oni 
kojima je fra Ante bio vodič prema svjetlosti. Svečana tišina, tužno 
ali ujedno i radosno raspoloženje — jer on je tamo odakle može 
najviše pomoći djecu koju je za života tako nježno ljubio. Ta i sam 
život dao je kao, žrtvu za svoju provinciju, za svećenike, klerike, 
sve one koji su mu bili povjereni. Kad je konačno njegovo tijelo 
bilo postavljeno na odar u kapelici, vidjelo se koliko je bio poznat, 
cijenjen, voljen, poštivan. Mimohod i stalno zadržavanje kod nje¬ 
gova odra nije prestajalo. Izmjenjivali su se svećenici, redovnice, 
ljudi, žene, djeca. Nije tu bilo straha koji nekada i odrasli znaju 
osjećati kad se nađu sučelice smrti. Nada i smirenost, pauzdanje u 
Boga i osjećaj da je umro svetac, bili su toliko jaki da su to osje¬ 
tili i oni koji su u te dane kritički promatrali sve ono što se zbiva. 
Ljudi su stavljali krunice, medaljice, dijelove odjeće, pojedine pre¬ 
dmete na njegov lijes. Činilo se kao da su svi htjeli ostati i dalje 
povezani s njime. Ponavljale su se molitve, svuda duboka sabranost. 
I tako sve do pokopa. 

Pogreb — zbilja veličanstven! Ne toliko po broju jer je bilo 
i većih pogreba; ni po cvijeću i paradi nego po pravom duhu vječ¬ 
nosti. Nije se osjećalo da je to sprovod nego trijumf vjere i nade. 
Nije to bio trenutak rastanka i oproštaja, nego slavlja i sreća u 
Bogu. I što je bilo naravni je, nego da na tom sprovodu kao završe¬ 
tak bude spontano ispjevana zahvalnica »Tebe Boga hvalimo«. 

Evo i jednog izvještaja sa sprovoda: »Vedar dan; mnogo ljudi, 
koji svi disciplinirano i bez gužve prolaze ispred lijesa i onda for¬ 
miraju povorku. Pred mrtvačnicom govor o. Kozelja D. I. Upravo 
veličanstveno — jedan produhovljeni otac govori o drugome — 
iako iz raznih Redova, oni su se tako dobro razumjeli, jer su imali 
jedan te isti cilj — svetost u Bogu. I sve što se je moglo reći to 
je taj redovnik rekao i ništa više ne treba dodati. Sam sprovod vo¬ 
dila su tri biskupa, bilo je prisutno mnoštvo svećenika, mnoštvo 
redovnica, mnogo njegove duhovne djece. I na samom grobu opet 
rastanak, pun plamena i zanosa. Jedan njegov bivši đak, Fra Mar- 
koč, govori iz dubina svoje franjevačke duše — pjesmu sunca i 
radosti. Te Deum — spontan! Razilazimo se i svaki u sebi nosi 
komadić njegova srca, njegovih ideja i pouka. Tek kad smo ga 

izgubili, počinjemo ga pravo cijeniti. Vraćamo se u grad, siv i pust, 
jer je jedno veliko srce prestalo kucati i oživljavati ga. Vraćamo se 
u svakidašnjicu iz koje više nećemo moći pobjeći u ,zakutak neba’ 
— u malu i priprostu Fra Antinu sobicu. I nema više srca, koje je 
tako samilosno, koje zaboravlja na sebe, koje sve razumije i sve 
prašta. Nema srca, koje krvari nad našim slaboćama, koje uzima sve 
naše terete i nosi ih na Srce Kristovo. Čini mi se da sada ostajem 
sam, tako potresno sam. I da ću morati produžiti križni put života 
bez samilosti i razumijevanja. Pa ipak ja sam miran, uzdam se u 
riječi fra Ante, koji je obećao, da će i u nebu moliti za nas i 
nikada nas neće napustiti. Smiren sam, spreman da u životu slije¬ 
dim put, koji mi je pokazao — put križa i žrtve, put ljubavi i po¬ 
maganja bližnjemu.« 



Svećenici, redovnici i redovnice svih Redova na sprovodu o. Antića 


* j 

NA GLASU SVETOSTI 


Tko je prisustvovao sprovodu na Mirogoju, začudio se velikom 
broju ljudi koji su ispratili na posljednje počivalište skrivenog re¬ 
dovnika, ali je još više začudilo svakoga da je to golemo mnoštvo 
bilo sastavljeno od duhovne djece toga izvanrednog svećenika. On, 
koji je uvijek tiho i bez nadmetanja, bez zvučnih riječi ili lakih 
uspjeha okupljao oko sebe tolike, nikada nije nikome kazao koliki 
je to zapravo broj. Na posljednjem ispraćaju skupilo ih se oko 
5—6 tisuća. Taj redovnik, skriven u samostanu, bez ikakvih govor¬ 
ničkih sposobnosti, bez sudjelovanja u javnom životu, bez određenih 
službi u samostanu kroz zadnjih desetak godina, priprosta pona¬ 
šanja, privukao je sve te ljude toplinom svoga srca, veličinom svoje 
ljubavi prema Bogu i bližnjemu. Dok je još ležao na odru, doga¬ 
đalo se što se događa kad umre svetac — nitko ne bi otišao od 
lijesa, a da na nj ne prisloni svoju krunicu, medaljicu, molitvenik, 
sat, ukratko — nešto što će uvijek nositi uza se. A knjiga žalbe, 
postavljena kraj odra, punila se sve više izlijevima zahvalnosti, 
povjerenja, molitve za pomoć i zagovor kod Boga. Kao da je narod 
spontano shvatio tko je bio taj priprosti redovnik — nije se za nj 
molio, nego njemu. Navikli u životu da on nosi sve njihove po¬ 
trebe, da se kaje za njih, moli i brine, nastavili su to i poslije 
smrti. A kad je završio sprovod, ođslužene zadušnice, fra Antin 
grob postao je još jedno utočište kamo svraćaju toliki da traže za¬ 
govor i pomoć. 

Pojavile su se i prve pisane zahvale na primljenim milostima; 
sa svim strana čuju se glasovi o izvanrednoj pomoći. No, sud o 
tome treba prepustiti sv. Crkvi. Bog, koji nikome ne ostaje dužan, 
znat će proslaviti svoga slugu u dan koji On bude odabrao. Iako 
su vanjska čuda potrebna, još veća su čudesa u dušama koje su 
se pokrenule na milosmi život upravo poslije fra Antine smrti. Onaj 
gotovo otpali svećenik, ona rastavljena žena, ona sumnjama rastr¬ 
gana intelektualka, ona tako na bunu sklona osoba, toliki bračni 
drugovi pod teretom majčinstva i očinstva, tolike i tolike osobe 
uspjele su ponijeti svoj križ za Božanskim Spasiteljem, pomognuti 
molitvom i žrtvom fra Ante. Jednom u vječnosti vidjet ćemo što je 
sve kadra bila učiniti Bogu tako predana duša. 

Sve se više, osobito danas kad u svijetu vlada grubost i sebič¬ 
nost, osjeća pomanjkanje takve ljubavi, razumijevanja i praštan ja. 
Možda sada više nego ikada otskače njegov tako blagi i ponizni lik 
kao uzor i poziv: »Bez poniznosti nema savršenosti!« Upravo sada 

tako osvajaju i tjeraju na razmišljanje riječi koje je taj tihi re¬ 
dovnik doslovce ispunio: »Nitko nema veće ljubavi od onog koji 
daje svoj život za braću!« 

Od njegove smrti prošle su tek četiri godine. I malo i mnogo. 
Malo jer su nam još uvijek u sijećanju njegove riječi, njegovi 
postupci, njegova ljubav; mnogo — jer sve više osjećamo da ga ne¬ 
ma među nama. U svijetu bez ljubavi osjeća se nasušna potreba za 
tokvom ljubavi. 



Grob o. Antića na Mirogoju u Zagrebu 

SIJEĆANJE NA FRA ANTU 


Svaka godišnjica njegove smrti obilježena je uvijek sijećanjem 
na toga autentičnog sina sv. Franje. U komemoracijama nakon 
zadušnica izmjenjivali su se i redovnici i ljudi iz naroda, njegova 
duhovna djeca, kao i oni koji su možda imali malo prilike da budu 
u njegovoj blizini, ali se s mnogo ufanja pouzdavaju u njegovu 
pomoć. 

I evo kako neki od njih govore o povezanosti s njime i o nje¬ 
govoj gotovo opipljivoj pomoći: »Dok je bio živ, nije mi mogao 
pomoći u jedno stvari, a sada nakon smrti odmah mi je pomogao« 
— kaže jedan radnik. »Sto god ga zamolim, sve me u&liši« — kaže 
jedna intelektualka. »Moja je kćerkica pod njegovom zaštitom; u 
svakoj prigodi se njemu utječemo i sve nam izmoli« — javlja 
druga intelektualka. »Kad se osjetim tako osamljenom i odbače¬ 
nom od svih, ostaje svijest, da ipak nisam sama; upravo ćutim, 
kako se on i dalje brine za mene« — navodi jedno od njegove 
duhovne djece. 

A dnevice stižu i zahvalnice — zbog pomoći u duhovnoj krizi, 
zbog ozdravljenja, zbog pomoći u novčanim neprilikama, zbog na¬ 
đenog namještenja, zbog pomoći u obiteljskim sukobima. Njegova 
ga zahvalna djeca ne zaboravljaju; mnoga od njih jednostavno pri¬ 
znaju da bi im bez fra Ante zauvijek ostale skrivene tajne Božje 
ljubavi i dobrote, ljepota i veličina služenja Bogu. 

Dirljiva su i pisma koja stižu. Navest ćemo jedno takvo pismo. 
Piše osoba jednostavna i puna povjerenja u fra Antin zagovor: 
»Bio mi je ispovijednik. Kad sam obavila kod njega generalnu ispo¬ 
vijed, odjednom mi je rekao, da nekoga mrzim, iako se u vrijeme 
ispovijedi nisam toga sjetila. Njegovoj molitvi obratila sam se 
uvijek u svim životnim poteškoćama, u bolesti muža, onda kad je 
bio bez posla, kao i u svojim ličnim poteškoćama. Uvijek bi se sve 
ispunilo kako bi mi on prorekao. Moj muž, koji je bio daleko od 
Boga i Crkve, obratio se i umro podnoseći sve patnje neobično 
strpljivo. Hvala i slava fra Anti!« 

Pustimo da vrijeme kaže svoje. Bog zna proslaviti svoje vjerne. 
Sudu sv. Crkve podložit ćemo glas o svetosti i brigu oko toga. 

Pa ipak kao da se žuri Onome koji »ponizne uzvisuje«. 

Nisu prošle ni četiri godine od njegove smrti a imenovan je 
(3. VI 1968. g.) vicepostulator, čija je dužnost da sakupi sve po¬ 
datke potrebne da se povede proces fra Antine beatifikacije i kano¬ 
nizacije. 

U to kratko vrijeme napisana su već dva životopisa, oko 150 
strana dokumenata o njemu, tiskane »u sličice s njegovim likom 
i karakterističnim njegovim izjavama, priređivane su komemora¬ 
cije, a krug onih koji mu se utječu sve je veći. 


FRA ANTE KAO POKORNIK 

Ovaj prikaz o fra Anti ne bi bio potpun kad se ne bismo osvr¬ 
nuli na njega kao pokornika. Čovjek, koji je tolikima bio vođa u 
duhovnom životu, i sam se dao ponizno voditi. 

Evo, što o njemu piše njegov ispovijednik koji ga je vodio po¬ 
sljednje dvije godine njegova zemaljskog života: 

»Bilo je to oko dvije godine prije njegove smrti. Slučajno sam 
se našao u samostanu Gospe Lurdske i došao u vezu s o. Antićem. 
Dobar otac već je tada boravio u visokim sferama duhovnog života. 
Ovaj prvi sastanak bio je duhovni razgovor. Ali već na drugom 
sastanku o. Ante sklopi svoje patničke ruke i reče mi: ,Oče, znate 
što! Hoćete li biti moj izvanredni ispovijednik?’ One njegove sklop¬ 
ljene ruke, u kojima se bijelio njegov franjevački pojas, one njego¬ 
ve krupne, ali djetinje anđeoske »oči, ona njegova vedrina, ona čis¬ 
toća njegove duše, koja se razlijevala po licu, nisu mi dopustile ni 
misliti ni razmišljati, nego na njegovu poniznu molbu trudio sam 
se da ponizno odgovorim i rekoh: Oče, ako vi želite, neka bude...« 

A kakav je njegov stav prema duhovnom ocu? On je pun sino- 
vske predanosti, poniznosti, duhovne veze i sjedinjenja. Njegova 
pisma upućena duhovnom ocu završavaju riječima: »Ljubim vašu 
očinsku ruku, prosim sveti blagoslov, vašeg očinstva pokorni duhov¬ 
ni sin.« 

On moli za svoga duhovnog oca, čuva s njim usku duhovnu 
vezu, za nju moli milost i svjetlo. 

A kako se ispovijedao? Najdublja poniznost i najiskrenije oči¬ 
tovanje duše svojstva su njegovih ispovijedi. Zato je on poslije ispo¬ 
vijedi prepun milosti, zahvaljuje Bogu. Proživljava primljene sa¬ 
vjete, ono što mu duhovni otac govori, smatra Božjom porukom. 
U ispovijedi pruža pravu sliku svoga duhovnog stanja, a za nagradu 
prima preko sakramenta svete ispovijedi milost Božje blizine. 

Posjetio sam ga oko 25. veljače 1965. g. ali sve se ukratko 
obavilo. Primijetio sam da o. Antić ima drugoga duhovnog vođu. 
Primijetio sam da mu više ne trebaju naše riječi. Tko je taj vođa? 

Bog! Prigodom moga zadnjeg posjeta o. Antić malo je govorio, 
nije mi više pisao, on više nema pitanja, jer je našao mir i u njemu 
je živio Krist. 

A što je s bivšim duhovnim vođom na zemlji? O. Antić i dalje 
gaji nježne osjećaje prema svom bivšem duhovnom ocu. Dva-tri 
dana prije smrti o. gvardijan veli o. Anti: »Oče, ne znamo što se 
može dogoditi; možda će Vas Bog pozvati. Možda imate još kakvu 
želju ili, alko bi Vas Bog pozvao, možda želite, da koga obavijestimo 
o smrti i pozovemo?« Na te riječi o. Antić odgovori: »Nemam ni¬ 
kakvih želja!« Zatim otvara ladicu, uzima ceduljicu i pruža je 
o. gvardijanu: »Evo, samo ovog obavijestite o mojoj smrti.« 

Sto je bilo na ceduljici? Adresa njegova duhovnog oca. 

O. Antić vodio je druge, ali se dao i voditi, sve dok mu sam 
Bog nije bio vođa. Tako je postao uzor svakoj duši koja se ispovi¬ 
jedala i koju treba voditi. U svom duhovnom životu o. Antiš ugle¬ 
dao se u svog sv. oca Franju i po njegovu uzoru proživljavao skraj- 
nje Isusovo siromaštvo. U životu molitve, u svom životu sjedinjenja 
s Bogom, on se izgrađivao po uzoru i nauci sv. Ivana od Križa, 
najmisaonijeg i najčuvenijeg od svih mističnih bogoslova, i po 
uzoru i nauci sv. Terezije od I-susa. Duhovni se život o. Ante temelji 
na Siromahu iz Asiza i na najvećim misticima Katoličke crkve. 
Stoga je njegova duhovnost »klasična duhovnost«. U tome je o. 
Ante prodro u današnji duh Crkve. 

Ja bih rekao za dobrog o. Antića ono što se za malu sv. Tere- 
ziju, tu najveću sveticu naših dana, govori: »Dominus solus dux 
eius fuit! — Bog je sam bio njegov vođa!« 


PISMA OCA ANTICA 


Zašto smo ovo poglavlje stavili gotovo na kraj ove knjige. Iako 
smo nastojali da kroz životopis bude što manje naših, a što više 
njegovih riječi da bi nas njegov duh što više prožeo, obuhvatio, ipak 
će najdjelotvornije biti ako preko ovih stranica progovori on sam. 

Ne zna se ni broja njegovim pismima koja je slao na sve 
strane. Da bi mogao djelovati apostolski preko pisama, on je već 
u poodmakloj dobi učio strane jezike, iako su mu drugi prigovarali 
zbog toga, jer da je za to prestar. Računa se da je napisao oko 30.000 
pisama — upravo neshvatljiv broj za redovnika koji je zapravo 
cijeli dan bio upravo razdijeljen među ljude, koji nije imao pravog 
mira nikada, čiji radni dan nije imao određenih sati i koji se sav 
dao na službu čovjeku. 

Kad je zapravo uspio toliko toga napisati? Nije se služio pisa¬ 
ćim strojem. Svako svoje pismo pisao je sam, rukom. Nije birao 
sredstva kad bi nekome nešto trebalo brzo dojaviti, utješiti ga, 
ojačati, okrijepiti. Nije se ustručavao druge moliti da mu odnesu 
pismo na neku adresu. Koristio je sve da njegova »poslanica lju¬ 
bavi« u pravo vrijeme dospije na pravo mjesto. Ta pisma, ponekad 
napisana na okrajku papira s izblijedjelom tintom i obaveznom is¬ 
prikom »Oprostite na lošem papiru!« — ulijevala su istu radost 
kao i ona koja su bila napisana na nekoj razglednici. Ta pisma — 
tako različita po sadržaju, upućena raznim staležima, zvanjima, 
jednakom upornošću pisana onima koji su ih prihvaćali, i onima 
koji ih možda i nisu pravo pročitali, imala su jednu zajedničku 
crtu — bila su pisana jednakom ljubavi i žarila su ljubav. 

Nema u tim pismima bolećive pobožnosti niti šupljeg ponavlja¬ 
nja. Nema mutnih ni neizvedivih zahtijeva, nema dodvoravanja ni 
suvišnih riječi. Sve je usmjereno na dobro, na više, na bolje. Kad 
tješi i kad hrabri, kad se u ime Božje prijeti, nikada nema stvarne 
osude, nego više žalosti što je Ljubav izigrana i popljuvana. Ta su 
pisma i te kako praktična! Istim mirom i jednostavnosti piše o 
dnevnim problemima nabavke neophodno potrebnih predmeta, zani¬ 
ma se za imendan, rođendan, čestita, nudi svoju pomoć ili pita i 
traži savjet. Istim mirom svjetuje, duhovno bodri i upućuje. 

Da ništa drugo nemamo, nego samo ta pisma, ona bi bila do¬ 
statna da nam predoče tu bogatu dušu, svu usmjerenu prema Bogu, 
svu zahvaćenu milošću. On zna biti do skrajnosti dosljedan i neu¬ 
moljiv kad se radi o grijehu i povredi Božjeg veličanstva, ali i 
blag i milosrdan poput najnježnije majke, spreman da na svojim 
leđima ponese tuđi teret. Ne odustaje ni za milimetar od onoga što 
smatra da mora zastupati u ime Božje, ali zna biti veoma popus¬ 
tljiv i jednostavan kad se radi o ljudskoj slaboći. Nije mu teško, 
ako je potrebno, i po nekoliko puta u danu pisati jednoj te istoj 
osobi, ali nikada ne piše bez razloga ili iz dokolice. 

Uopće, svako njegovo pismo, ma kako se na prvi pogled činilo, 
u sebi krije veliku pouku i ima skriven značaj. To je jedan od 
načina službe Bogu i bližnjemu, način modernog apostola. On, 
poput sv. Pavla, šalje pisanu riječ koja ostaje i onda kad će usmena 
poruka biti zaboravljena. Iako je napisao mnogo listova, svaki od 
njih nosi osobnu poruku onome kome je usmjerena. On se ne 
ponavlja. I svaki proživljava i osjeća da je to upravo njemu 
upućeno. 

IZ FRA ANTINE DUHOVNE OSTAVŠTINE 


Evo što 1933. g. piše jednoj gospođi: 

Štovana gospođo K.! 

Na povratku s praznika našao sam vašu kartu. Najljepše 
vam zahvaljujem na vašem sijećanju i pozdravu ... 

Uzdam se u pomoć Božju, da vam neće hiti neugodno šio 
ću Vam reći, a kazat ću samo ono što pred Gospodinom mislim. 
Vi ste nekako smeteni , smućeni, trpite duhovno. Čini Vam se, da 
ste veoma, veoma opaki, da Vas je Isus zaboravio, da ne gleda 
više s ljubavlju i dobrotom na Vas , već Vas prezire, od sebe tjera 
i odbaciva. Sve to na Vas duševno neugodno djeluje. Vi jednako 
molite, ali bez utjehe, bez pouzdanja i predanja. U duši nešto 
osjećate, da vas opet tjera, vuče k molitvi, k Isusu, k Mariji, a 
hladnoća, muka, bezutješnost jednako slijedi. Vi se više puta 
pitate Bože moj, kako to da mi je sve neugodno, dosadno, a 
opet bez molitve ne možete provesti niti jedan dan. Sto je to? To 
je kušnja, gdje Vas dragi Bog kuša i hoće od Vas veću vjernost, 
veće predan je u Njegovu svetu volju, veću velikodušnost i odcije- 
pljenje od sebe i od stvorova... 

Na rastanku zadnjih duhovnih vježaba tražili ste životna pra¬ 
vila. S pomoću Božjom evo Vam ih: 1. Učinite svoje dnevni red 
i njega podložiti onome, komu smatrate, da Vam preko savijesti 
Isus želi, da podnesete; 2. Velikodušno se predajte Bož. ljubavi 
i neka Vam je jedina želja, sva biti Isusova, samo za Nj živjeti 
i Njegovoj ljubavi služiti; 3. Najveće Vaše pravilo i ideja vodilja 
vašeg života neka bude sveta Volja Božja; 4. Živjeti Životom 
molitve i umiranja sebi! 5. Biti žrtva Isusove ljubavi u svojoj 
obitelji. Kako? Zaboraviti sebe, svoje sklonosti... U Vašoj službi 
biti apostol Isusove ljubavi... Kad Vam dostavljam ova duhovna 
pravila, predajem ih Božanskom Srcu i Nebeskoj Majci, da Vam 
ih ona svojim sv. duhom oživi i pomogne izvršiti... 

S Isusom i Marijom blagoslivlje sve Vaše i Vas 

Fra Ante 

Iste godine piše jednoj časnoj sestri: 

Mir i ljubav Duha Svetoga neka vazda bude u Vašoj duši! 
Propeti Isus bio sve Vaše blago, ljubav i život. 

Sada smo u vrijeme sv. Korizme, vrijeme muke i smrti 
našega Gospodina. Moramo pratiti srcem, dušom, mišlju našega 
Gospodina u podnošenju Njegove svete muke. On trpi za naše 

dobro. Moramo biti zahvalni i puni sućuti prema Njemu trpećemu , 
On nas poziva, da stupamo za Njim s našim križem. On nam 
daje primjer i snagu i pomoć, da Ga slijedimo. Naša se narav 
buni i protivi križu, trpljenju i mukama, a sve nam je to tako 
nužno i potrebito za naš spas. Ne dajmo se smesti nikakvim 
teškoćama i zaprekama. Svuda nas On prati, čuva i prednjači. 

S Njime nalazimo i presv. Majku, koja nas jača, pomaže majči¬ 
nom ljubavlju u vjernosti Isusu. Njoj otkrijmo svoju dušu i srce 
i dajmo sve u njezine materinske ruke. Ona će sve najljepše 
i najbolje upraviti... Ako možete, recite svaki dan do Duhova 
7 Očenaša, 7 Zdravo Marija i 7 Slava Ocu Duhu Sv. na moju 
nakanu. 

1935. g. piše uglednom gospodinu, koji je bio na Katoličkom 
kongresu: 

Velecijenjeni gospodine! 

... Vrlo je bila pametna zamisao, da ste pošli zajedno na 
kongres, jer to su zgode gdje u nama jača i snaži naša katolička 
svijest i sv. vjera. Vidjeti ono silno mnoštvo, koje ponosno i 
oduševljeno ispovijeda svoju vjeru, prisustvuje svim svetim 
obredima — sve to čovjeka podiže i hrabri i oduševljuje. Meni 
je vrlo drago, da ste vidjeli velebno katoličko slavlje i da ste 
bili svjedoci uzvišenosti i veličine naše sv. vjere i Crkve... 

Preporučam Vas u sv. molitvi i pozdravljam ... 

Fra Ante Antić 

Jednoj učiteljici piše 1938. godine: 

... U kušnjama i poteškoćama prednjačite dobrim izgledom, 
mirom, gospodstvom nad samom sobom i jedinstvom sa sv. Voljom 
Božjom. Koliko možete, nastojte oko sabranosti. Ako svaki put 
ne uspijete, ponizite se i slijedite svoj put u strpljivosti i pouz¬ 
danju. Gospodin najviše gleda Vašu dobru volju i srce, koje Mu 
nastoji ugoditi. 

Istoj gospođi piše 1940. godine: 

U korizmenom smo vremenu. Tuga je ovila Crkvu. Isus ide 
na Kalvariju... Dok gledam u duhu one svete žene, koje su 
neustrašivo išle za izranjenim Isusom, padate mi na pamet i Vi 
koja često tako smjelo idete za svojim Božanskim Učiteljem, 
premda Vas sa strane mnogi prezirno gledaju, dapače Vam se i 
rugaju... Nije mnogima po volji Vaš praktični katolički život, 
Vaše vjersko osvjedočenje, Vaša vjera u Onoga, koji je i život 
svoj dao za ovce svoje... Budite velikodušni; što više pretrpite 
na zemlji, to će Vas veća nagrada zapasti u nebu. Neka Vas 

ništa ne smeta prezir ljudi. Budite uvijek prema Isusu onakvi, 
kakva je bila sv. Veronika , pa Isusu svakog dana otarite krvlju 
i znojem obliveno lice ... 

S Isusom, Marijom i Josipom blagoslivlje Vas 

Fra Ante 

Ovo je pismo upućeno osobi, koja je doživjela veliku kušnju 
(Makarska, 1942): 

Hvaljen Isus! 

... Hvala dragom Bogu na velikoj kušnji, koju je poslao no. 
Vas, na dobrog Vašeg supruga i na cijelu Vašu obitelj. Žao mi 
je Vas i svih Vaših. Neka se nad svima Vama vrši presveta Volja 
Bocja! M07 amo se podložiti u tim teškim časovima i sačuvati mir 
i pouzdanje. Ne će Vas dragi Bog zapustiti. 

... Snagu za strpljivost crpite iz Presv. Euharistije, iz pro¬ 
matranja Muke Kristove i boli Nebeske Majke, iz svagdanjeg 
razmatranja i sv. Mise. 

Zagreb, 1947. godine: 

Velecijenjena u Gospodinu duhovna kćerce! 

Mir, pouzdanje i sjedinjenje sa sv. Voljom. Božjom neka vazda 
kralju je u vašoj duši! 

... Evo nam sv. Došašća Gospodinova. Za Božić neka bude 
ova priprava i vježba: 1. Sve obavljati u jedinstvu s Božanskim 
Srcem Isusovim, Njegovim nakanama, željama; 2. Savršena podlo¬ 
žnost Vaše volje, osjetljivosti presvetoj Volji Božjoj u svim stva¬ 
rima. O ovome voditi posebni ispit savijesti; 3. Dostoj se Gospo¬ 
dine u dan ovaj bez grijeha me sačuvati! Slatko Srce Marijino, 
budi moje spasenje! 

Unaprijed svaki dan poslije sv. Pričesti i navečer, molim Vas, 
izmolite ovaj uzdah: Pošalji, Gospodine, Crkvi svojoj svetih 
svećenika ... 

Sve dobro i nebeski blagoslov Vama, g. L. i svima Vašima 
prosi nevrijedni i beskorisni sluga u Gospodinu 

Fra Ante 

Zagreb, 1951. godine: 

U Božanskom Srcu duhovna kćerce! 

... U vašem duhovnom životu slijedite svoj duhovni put 
križa, odricanja, samozataje, umiranja sebi, svijetu i svemu što 
Bog nije. Svijetlite svugdje svojim primjerom i žrtvom... Ljubite 
Nebesku Majku i nasljedujte Njezine kreposti... 

Nevrijedni i beskorisni sluga u Gospodinu Fra Ante 

Zanimljiva su i potresna pisma, upućena jednoj osobi, za koje 
se dušu fra Ante uporno borio, da je osvoji posve za Gospodina. 
Od opomene, da ne skrene s duhovnog puta, preko otvorenih 
borbi da ne upadne u grijeh, da ne popusti pod pritiskom, koji 
je bio tako velik i jak — da shvati i osjeti veliku ljubav Kristovu, 
da mu se potpuno preda — nije štedio ni vremena ni truda. 

Ali pustiom neka govori sam fra Ante: 

Karmel — Brezovica, 1953. godine: 

Milost i mudrost Duha Svetoga neka Vas ispunjava, čuva, 
vodi i rasvijetljuje! Nikada nemojte zaboraviti, da nad nama, u 
nama ima jedan zakon, koji nam diktira — ovo je dobro, ovo 
je zlo. To je naravni Božji zakon, upisan u naše srce, dušu, savi - 
jest. Ovaj će vas zakon pozvati na odgovornost svaki put kada 
sagriješite protivno naravnom zakonu. Vi ste kršćanka. Dužni ste 
i na zakon Božji, evanđeoski. Kada pogriješite, Milost će Vam 
preko Vaše savijesti reći, da ste zlo napravili. Sve što je u nama , 
mudro je uredio Stvoritelj. Svaki će naći mir i sreću, bude li se 
pokoravao planu, naredbi Božjoj. U Gospodinu Vas molim: ne 
napuštajte duhovno vodstvo! 

Čuvajte savijest, imajte strah Božji , koji je početak mudrosti. 

Život prolazi, ali ostaju djela kako su učinjena. Ne vjerujte 
strasti, putenosti, slobodnom životu, jer sve to vodi u propast. 

Dođite redovno na svete Sakramente i molite se pobožno BI. 
Dj. Mariji, da Vam udijeli snagu, da pobijedite oholost života 
i požudu tijela. 

Sve dobro i nebesko prosvijetljenje uz sveti blagoslov želi 
Vam i prosi bezvrijedni i beskorisni sluga u Gospodinu 

Fra Ante 

Zagreb, 1956. godine: 

Moja je jedina želja, da prolazite svijetom s Isusom, u Isusu 
i za Isusa, čineći dobro kao i On. Moja je najveća želja vidjeti 
Vas svetu, čistu, punu Boga, punu Isusa, punu Marije , punu 
žrtve Kalvarije ... Moja je najveća molitva, da Vas On sačuva od 
svakoga zla, od svakoga grijeha, od pogibli, da Mu budete posuda 
izabrana... Dao dragi Bog, da onu ulogu, koju mi je On dodijelio 
u Vašem duhovnom životu, izvršim sveto, na Vaše posvećenje. 
Treba najozbiljnije uzeti duhovni život i njega odlučno 
proživljavati ... 

Ne oklijevajte, ne propuštajte, ne zaustavljajte se ni kod sebe 
ni kod stvorenja ... 

Zagreb, 1957. godine: 

Mir, pouzdanje i sveta ljubav neka ispunja Vaše srce i neka 
ga raširuje, osposobljuje, da bude vrijedno, dostojno primiti sve 
veće darove Božje. Ne klonite duhom niti uzmičite pred bilo 
kojim poteškoćama. Slijedite Milost, slijedite ono svjetlo, što 
svijetli u Vama, budite onakvi, kako Vam pokazuje Duh Sveti. 

Ovaj mjesec vježbajte se u duhu vjere. Češće recite: »Bože 
moj, vjerujem, umnoži moju vjeru!« Sebe i sav svijet gledajte 
očima vjere. Po vjeri ćete živjeti u nadnaravnom svjetlu i ambi¬ 
jentu. Ne tražite ništa drugo , nego milost vjere i skrušene ljubavi, 
pa makar ostali uvijek u mraku, u tami, u suhoći. Mi služimo 
Gospodinu radi Njega, Njegovih Božanskih svojstava, a ne radi 
koristi, darova, milosti, jer to nije Boga dostojno. Sada je vrijeme 
čišćenja, sticanja kreposti, a drugo pripustimo milosrdnoj ljubavi 
Spasiteljevoj. 

... Dnevni red nije šablona niti prisiljavanje sebe, već 
pametno, ekonomsko uređenje svoga vremena, posla, sila, da se 
sve praktično iskoristi, da sve posvetimo Bogu i dademo dobar 
primjer bližnjemu ... 

Počnimo dakle Gospodinu služiti velikodušno, svim srcem, jer 
»do sada nismo ništa učinili« — kaže naš sv. otac Franjo. Neka 
Vas oduševljava najveća želja i molitva sv. Majke Crkve — biti 
slična svome Božanskom zaručniku Isusu. 

Zagreb, 1957. godine — uoči Blagovijesti: 

Sutra je najveći susret čovjeka s Bogom — Bog pokazuje 
koliko ljubi čovjeka i koliko mu dobra želi. Zagledajte se mirno, 
jednostavno, odlučno u Mariju, koja na sutrašnji dan stoji pred 
najvećim problemom, što ga mora riješiti jedno stvorenje, odgo¬ 
voriti na susret sa svojim Stvoriteljem i odlučiti se na najodgo¬ 
vorniji životni zadatak. Na što gleda Marija? Ona traži, ona pazi 
što hoće njen Stvoritelj i to Mu ona velikodušno, svim bićem, 
svim srcem, svom voljom daje, žrtvuje i to odabire. 

Učinite i Vi tako! 

Zagreb, 1959. godine: 

... Tako mora biti. Sve će Vas razočarati, ali Bog ne ostavlja 
nikad duše. Dakle, sestro moja, ne gubite nikada vjere, pouzdanja, 
predanja. Dobro je da iskusite na sebi sve, ali Bog Vas ne će 
napustiti, samo Vi prvi ne ostavite Gospodina. Bogu je najmilije 
kada se pouzdamo u Njega kao djeca. Sestro, ja bih želio uliti 
u vaše ispaćeno srce, u vašu tužnu dušu, u vaše umorne živce 

riječi utjehe, razumijevanja, podrške i jakosti, ali to je područje 
sasvim duhovno, gdje vladaju drugi zakoni — pravu utjehu može 
uliti samo Gospodin — utjehu, koja dušu i srce mijenja i preo- 
brazuje. Ja ću učiniti — uzimam na se sve Vaše dugove pred 
Gospodinom i ja ću nastojati da zadovoljim za Vas. Ja uzimam 
na se sve Vaše i nosim pred Gospodina, moleći Ga, da Vam bude 
milostiv i dobar i da Vas čuva i brani od svakoga zla. Ja se 
stavljam za Vas pred Gospodina, da mene udari, a Vas primi 
u svoje Presveto Srce i ispuni Vas svojom ljubavi, svojom 
prisutnosti, svojom blagonaklonosti i ne dopusti, da se ikada od 
Njega odijelite. 

Fra Ante 

A zadnju godinu svoga života piše: 

»U rukama sam Božjim. Neka sa mnom radi po svojoj sv. 
Volji. Htio bih, da me Njegova sveta Volja svega okupira, ispunja 
i da sam joj savršeno predan. Bože moj, sve one naslage moje 
volje Ti poruši, poravnaj i sredi, da s Tobom isto mislim, hoću, 
radim i govorim! Želio bih, da više ne živem ja, nego Isus moj 
u meni. Molim Ga, da me odcijepi od mene, od stvorenja, od 
svega što On nije i da moj život bude Njega ljubiti, za Njega se 
žrtvovati, trpjeti. Njemu samo pripadati, Njegovu svetu Volju 
vršiti i biti dijete vjere, ufanja i ljubavi kako On zapovijeda i 
nalaže. Želio bih sve tri bogoslovske kreposti posjedovati u savr¬ 
šenom stupnju, jedino da Ga proslavim i ispunim Njegovu svetu 
Volju i svoje redovničko-svećeničko zvanje. Zato se sav predajem 
Mariji, da mi to isprosi. 

Vi molite za svog nevrijednog brata, da u svemu ispuni svetu 
Volju Božju i prema Vama da bude Isus 

odani brat fra Ante Antić 

Zaključimo ovim njegovim riječima u kojima ćemo vidjeti 
lozinku njegova života: 

»Mir, pouzdanje i sveta ljubav neka ispunja naše srce i neka 
ga raširuje, osposobljuje, da bude vrijedno, dostojno primiti sve 
veće darove Božje. Ne kloniti duhom niti uzmicati pred bilo 
kakvim poteškoćama. Slijediti Milost, slijediti ono svjetlo, što 
svijetli u nama, biti onakav, kako nam pokazuje Duh Sveti!« 

